text: 1Chaymantataq mosoq hanaq pachata mosoq hallp'a pachatawan rikurqani, ñawpaqkaq hanaq pachawan ñawpaqkaq hallp'a pachawanqa manan kapusqañachu, lamar-qochapas manan kapusqañachu. 2Ñoqan rikurqani Diospa mosoq ch'uya Jerusalén llaqtanta Diospa qayllan hanaq pachamanta uraykamushaqta, casarakuq-masin waynapaq sumaq k'acha p'achasqa sipasta hina. 3Hinan kamachikuy tiyanamanta kunkayoq rimaqta uyarirqani: Kunanqa runakunawanñan Diosqa tiyan, paykunawantaqmi tiyanqapas. Paykunan llaqtan kanqaku, kikin Diostaqmi paykunawan kashanqa, Diosninkutaq kanqapas. 4Diosmi paykunaq ñawinkumanta tukuy weqeta pichanqa, manan wañuypas kanqañachu, manallataqmi llakikuypas, waqaypas, nanaypas kanqañachu, ñawpaqkaqkunaqa manaña kapusqanrayku, nispa nishaqta. 5Kamachikuy tiyanapi tiyashaqtaq nirqan: Qhawariy, ñoqan lliw imaymanata mosoqta ruwani, nispa. Hinaspan niwarqan: Kay simikunata qelqay, kay simikunaqa cheqaqmi, hap'ipakunapaq hinataqmi kanpas, nispa. 6Nillawarqantaqmi: Chaykunaqa tukusqañan. Ñoqan kani ñawpaq kaqpas qhepa kaqpas, qallariypas tukukuypas. Pipas ch'akichikuqmanqa kawsay unu pukyumantan mana qolqellapaq ukyachisaq. 7Atipaqkunamanqa tukuy chaykunatan herenciata hina qosaq. Ñoqan Diosninku kasaq, paykunataq wawaykuna kanqaku. 8Ichaqa manchapakuqkuna, mana iñiqkuna, mana p'enqakuqkuna, runa wañuchiqkuna, qhelli huchapi puriqkuna, layqakuna, idolokunata yupaychaqkuna, llapa llullakunapiwanmi ninawan azufrewan rawrashaq qochaman wikch'uykusqa kanqaku. Chaymi iskaykaq wañuyqa, nispa. 9Chaymantataq qanchis angelkunamanta huknin hamuwarqan. Chay angelkunan qhepakaq qanchis manchay ñak'arichiywan hunt'a hatun p'ukuyoqkama kasqaku. Paymi niwarqan: Hamuy kayman, ñoqan rikuchisqayki casarakuq-masin sipasta, Corderoq esposanta, nispa. 10Hinaspan angelqa Santo Espirituq atiyninpi hatun alto orqoman pusawarqan, chaymantan ch'uya Jerusalén llaqtata rikuchiwarqan Diospa qayllan hanaq pachamanta uraykamushaqta. 11Chay llaqtan Diospa lliphlli-kayninwan k'anchashasqa, lliphipipiyninpas ancha chaniyoq umiñaq hina kasqa, k'anchaq-q'omer umiña qespi hina sut'i illaqtaq kasqa. 12Llaqtataq hatun alto perqawan muyuykusqa kasqa, chay perqan chunka iskayniyoq punkuyoq kasqa, sapanka punkupitaq huk ángel kasqa. Hinallataq chay punkukunapi chunka iskayniyoq Israel ayllukunaq sutin qelqasqa kasqa. 13Inti lloqsimuy ladopin kinsa punku kasqa, wichay ladopin kinsa punku kasqa, inti chinkaykuy ladopin kinsa punku kasqa, uray ladopitaq kinsa punku kasqa. 14Llaqta muyuriq perqataq chunka iskayniyoq rumimanta teqsiyoq kasqa, chaykunapitaq Corderoq apostolninkunaq sutin qelqasqa kasqa. 15Ñoqawan rimaq angeltaq qori soqos tupunayoq kasqa, llaqtata, punkunkunata, perqantawan tupunanpaq. 16Chay llaqtaqa tawa esquinayoqmi kasqa, wask'anwanpas anchonwanpas sayaypuran kasqa. Angelmi llaqtata tupurqan qori soqoswan, chaymi iskay waranqa iskay pachak kilómetro karqan, llaqtaq sayayninpas, wask'anpas, anchonpas sayaypurakaman karqan. 17Hinallataq llaqta perqata tupurqan soqta chunka phisqayoq metrota. Angelqa runakunaq tupunanwanmi tupurqan. 18Llaqta muyuriq perqaqa k'anchaq-q'omer umiñamanta ruwasqan kasqa, llaqtataq ichaqa ch'uya qorimanta kasqa, llusk'achasqa qespiman rikch'akuq. 19Llaqta muyuriq perqa teqsikunaqa tukuy imaymana sumaq umiña rumikunawan sumaqchasqan kasqa. Ñawpaqkaq teqsin kasqa k'anchaq-q'omer umiñamanta, iskaykaqtaq yana azul umiñamanta, kinsakaqtaq wachu-wachu colorniyoq umiñamanta, tawakaqtaq q'omer qespi umiñamanta, 20phisqakaqtaq pukayoq-yuraq umiñamanta, soqtakaqtaq nina-q'ellu umiñamanta, qanchiskaqtaq qori-q'ellu umiñamanta, pusaqkaqtaq anqas-q'omer umiñamanta, isqonkaqtaq q'ellu-q'omer umiñamanta, chunkakaqtaq q'omerman-samaq umiñamanta, chunka hukniyoqkaqtaq pukaman-samaq q'ellu umiñamanta, chunka iskayniyoqkaqtaq sani-puka umiñamanta. 21Chunka iskayniyoq punkukunaqa chunka iskayniyoq perlakunan kasqa, sapanka punkutaq huk perlamanta ruwasqa kasqa, callenkunataq ch'uya qorimanta kasqa, sut'i illaq qespi hina. 22Chay llaqtapiqa manan Dios yupaychana wasita rikurqanichu, Tukuy-atiyniyoq Señor Diosmi Corderopiwan yupaychana wasiqa. 23Chay llaqtaqa manan necesitanchu intitapas killatapas k'anchananpaq, Diospa lliphipiyninmi chay llaqtataqa k'anchan, Corderotaqmi k'anchaqninpas. 24Chaymi suyukunaqa chay k'anchaypi purinqaku, kay pacha reykunataq ancha qhapaq kayninkuta llaqtaman apanqaku. 25Punkunkunaqa manan hayk'aqpas p'unchaypi wisq'akunqachu, manan chaypiqa tutapas kanqañachu. 26Chaymanmi suyukunaqa apanqaku qhapaq kayninkuta yupaychayninkutawan apanqaku. 27Chay llaqtamanqa manan haykunqachu ima qhellipas, millay mana chanin ruwaqpas, llullakuqpas, aswanpas Corderoq kawsay libronpi sutin qelqasqa kaqkunallan haykunqa.


c: text/html

text: 1Chay warda muyun pasäluptinmi Magdalapi Mariawan, Jacobop maman Maria, Salomëwan liculcäla pirfümicta lantipacamü Jesuspa cuirpunta llusilpamunanpä. 2Jinalculmi chay wäla simänap allaycuynin muyuncäćhu intica chipchilcayämuptin Jesus pampaläśhancäman liculcäla “¿Chay jatun lumïta pićh aśhüchipamäśhun?” ninacuśhtin. 4Chay ćhälälinanpämi jatun lumica juc-läduman aśhüchisha cayäñä. 5Chayćhu yaycunanpämi chay chutaläśhancäpa allïnin-lädućhu täcuyäñä juc müsu yulä-yulä müdanayu. Chayta licälulshi manchalicucuyalcan. 6Jinaptinmi chay müsuca nin: “Ama manchacalcämaychu. Nazaret-lädu chacatäśha Jesusta ashiyalcäśhayquita yaćhayämi. Pay'a manam cayćhüñachu, cawsämuśhañam. Licaycäliy-ari chutaläśhancätapis. 7Canan-ari wayra lil willapämuy yaćhapacünincunacta Pedrontinta: ‘Jesusshi Galileacta amcunapi puntactalä lin'a. Chayćhüshi pay nishanmannuy tincuycälinqui’ nil” nila. 8Niptinmi mana imanaytapis atipal chucchuśhtin manchapacüśha mana pictapis willapacul wayra-wayra ayiculcan. 9Chay simänap allaycuynin dumingu muyun śhalcamuśhan wälam Jesus licalimula puntallactá anćhish Satanaśhpa maquinćhu cayaptin sänachishan Magdalapi Mariaman. 10Paymi licälul-pacha Jesuspa yaćhapacünincunaman willacü pasacamula, paycunapis wa'aśha llaquisha Jesuspi cayalcaptin. 11Ćhaycul “¡Cawsämuśha caśhanta licälümi!” niptin manam quiripäculachu. 12Chay muyun ishcay yaćhapacünincuna malcapi caluscacta liyalcaptinmi paycunap ñawpäninćhüpis Jesus jucmannuy muyulcul licalïlun. 13Lisïlälil-pacha juccunäman willaycü cutipämuptinmi paycunapis mana quiripäculachu. 14Chay tardillatacmi ćhunca jucnintin yaćhapacünincuna mïsanćhu miculcaptin Jesus yapañatac licalïmula. Chayćhümi lluy millapäla, licäcunaca maynu willaptinpis mana quiripäcuśhanpi. 15Nilculmi Jesus: “Lipäcuy jinantin pachäćhu cä nunacunäman cay muśhü allin willacuycäta willaculcä. 16Pipis chalapacamal bawtisachicücá salbaśham can'a. Mana chalapacamäcunäñatacmi ichá cäraycüśha capäcun'a. 17Rasun ya'aman chalapacamäcunacá uyaypam: achatup maquinćhu cäcunätapis caćhaycachipäcun'a, juc limaycunaćhüpis limapäcun'a, 18culibraycunacta aptiptinpis, bininucta upyaptinpis manam imanan'apischu, ishyäcunactapis yatayculmi sänachipäcun'a” nila. 19Chaypïtam Jesusninchic janay pachäta cuticul Diospa allïninman taycula sumä mandacü cananpä. 20Chaypïtam yaćhapacünincuna intiru malcaman willacü yaluyta allaycapäcula. Quiquin Jesusninchicñatacmi willacuynin rasunpa caśhanta camalaycachinanpä imaymana milagrucunawan lulachila.˼

robotstxt: allowed

filter: keep


text: 1Cay pasacho lapan idiömacunata parlarpis o angilcunapa idiömanta parlarpis mana cuyacog captëga platïlluta lutala tucar chinchinyagnölami lapan parlashgäcunapis caycäyan. 2Jesucristupa wilacuyninta shumag wilacurpis o ima päsananpä cagcunata musyarpis o pï-may runapita más yacharpis mana cuyacog carga manami imapäpis välësu. Saynölami Tayta Diosninsiman yäracur jirca witicunanpä niptë witicuptinpis mana cuyacog carga manami imapäpis välësu. 3Saynöpis muchogcunata lapan imaycäcunata raquiparpis o runa mayë-raycu wanuyta tarirpis mana cuyacog carga manami imapäpis välësu. 4Cuyacog carga runa mayinsi imata ashlimashgapis awantacunsimi. Saynöpis cuyacog carga runa mayinsita manami chiquinsisu, sinöga cuyapansimi. Saynöpis manami musyag yachag-tucunsisu ni runa-tucunsisu. 5Saynöpis manami manacagcunata parlansisu, ni michapis cansisu. Saynöpis manami rabianaycansisu ni pitapis nanag nawinsipa ricapaycansisu. 6Saynöpis manami pitapis cushipaycansisu. Mana alicunata ruraptin cushicunansipa trucanga alicunata ruraptinmi cushicunsi. 7Cuyacog carga runa mayinsi chiquimashgapis manami washanta rimansisu. Jucpa washanta rimaptinpis manami rimäsinsisu. Lutanta ruraptinpis tantyasinsimi alita rurar cawananpä. Imata ashlimashgapis upälacunsimi. 8Jesucristo shuntacamashgansiyaglami wilacuynintapis wilacuycäshun, Santu Espiritupis juc idiömacho parlasimäshun y wilacuynintapis tantyasimäshun. Tayta Diospa naupanman charnaga saycunata mananami nistäshunnasu. Sayno captinpis Tayta Diosninsiwan y runa mayinsiwanmi isanga imayyagpis cuyanacuycäshunpä. 11Nogapis wamra carga wamranölami parlargä y yarpachacorgäpis. Auquinyarnaga mananami wamranönasu yarpachacö. Saynölami Jesucristo shuntacamashga Santu Espíritu gomashgansi habilidäcunatapis nistäshunnasu. 12Cananga macwa espëjuwan ricacognöpis shumäga manarämi tantyansiräsu Diosninsi imano cashganta. Gloriacho paywan tincurnami isanga shumag tantyashunpä. 13Cay pasacho lapan ushacaptinpis manami imaypis ushacangasu Tayta Diosninsiman yäracushgansi, gloriaman pushamänansipä promitimashgansi y cuyanacushgansipis. Say quimsanpitapis más alega caycan cuyanacushgansimi.


text: 1’Yuhu cuví yoho tɨchaha ndɨvɨ cha ndicha vaha. Ta Suti cuví ra sahá cumi chi yoho cuan. 2Chahnyá ra soco cha ña chahá chɨtɨ. Ta soco cha chahá chɨtɨ nacahnyá ra nuu chi, ta sanduvií ra, tacuhva nacuhva ca chi cuaha ca chɨtɨ. 3Suti cha sandundɨɨ̱ ra chi ndo chihin tuhun cha cahín chihin ndo. 4Sa̱ñihi ca ndo cu ɨɨn ri ndo chihin, tari yuhu ɨɨn ri cuví chihin ndo. Tari noo soco yoho cuan ma cuvi cuhva chi chɨtɨ cha maa ri maa chi tatu ña nyañaá chi chata yoho cahnu, tyicuan caa nyoho, ma cuvi sacuvi ndo cha vaha tatu ña ɨɨn ri cuvi ndo chihin. 5’Yuhu cuví yoho cahnu cuan. Ta nyoho cuví ndo soco yoho cuan. Ñu cha nyañaá chii, ta yuhu nyañaí chi ñu, cuaha cha vaha sacuví ñu, vatyi ñahri cha cuví sacuvi ndo tatu yori yuhu nyaá chihin ndo. 6Ñu cha ña nyañaa chii, cusacuita Suti chi ñu, tari sacuitá yo soco yoho cha chahnya̱ yo vatyi ña chahá chɨtɨ. Ta na ityi ta nasataca yo, ta cucayu nu ñuhu. 7’Tatu nyoho ta tyicuan ri nyañaa ndo chii, ta ña naa iñi ndo tuhin, ca̱can ndo ñáá cha cuñí ndo, ta yuhu cuhve. 8Tatu cuaha cha vaha sacuví ndo, sacahnú xaan ndo chi Suti. Ta tyicuan caa sañahá ndo tyi cuví ndo noo ñu ndicha cha nyicón chii. 9Yuhu cuñí chi ndo, tari cuñí Suti chii. Ma naa iñi ndo cuhva cuñí chi ndo. 10Tatu quichahá ndo tuhun cahín, cuacuñi que chi ndo. Tari yuhu quichahí nu cahán Suti, ta cuñí xaan ra chii. 11’Cahín tyehe caa chihin ndo tacuhva na cusɨɨ cuñí ndo chihin. Ta cucusɨɨ vavaha cuñi ndo. 12Tuhun cha catyí chi ndo, ican cuví ihya: na cuñi ndo chi tahan ndo, tari cuñí yuhu chi ndo. 13Tatu yaha xaan cuñí yo chi tahan yo, caña iñi yo cuhva yo nyacua nya ñayɨvɨ̱ yo cha cuenda ñu. 14Nyoho cuví ndo amigue, tatu sacuví ndo cha catyí chi ndo. 15Ña catyí que vatyi musi cuví chi ndo, vatyi noo musu ña chitó ra ñáá cha sacuví chitoho ra. Amigue, catyí chi ndo vatyi sacote̱ chi ndo tandɨhɨ maa cha catyi̱ Suti chii. 16Nyoho ña cachi̱ ndo chii. Mai nacachi̱ chi ndo. Ta catyi̱ chi ndo na cuhun ndo ta sa̱cuvi ndo tyiño nui. Ta tyiño sahá ndo cucuvaha xaan tari cuvaha noo itu. Ta cuaha vavaha nɨñɨ cucoo, ta ma tɨvɨ maa chi. Ta tyicuan caa ta Suti cuhva ra tandɨhɨ cha cacan ndo chihin sɨvi. 17Ican ihya cuví cha catyí chi ndo: Cu̱ñi ndo chi tahan ndo. 18’Tatu ñu cuenda ñuhu ñayɨvɨ̱ ña cuñí nyehe ñu chi ndo, co̱to ndo vatyi xihna ca chi yuhu ña cuñi̱ nyehe ñu. 19Tyehe ta cuví ndo ñu cuenda ñuhu ñayɨvɨ̱, cucuñi ñu chi ndo tari cuñí ñu chi tahan ñu. Soco yuhu nacachi̱ chi ndo mahñu ñu. Ta yucuan chaha tasɨ cuñí nyehe ñu chi ndo, vatyi ñima ca ñu cuenda ñuhu ñayɨvɨ̱ cuví ndo. 20Nɨ̱cohon iñi ndo tuhun cha catyi̱ chi ndo, tyi ni noo musu ta ña cahnu ca ra ican saha chitoho ra. Ta tatu quichahá ñu tuhun cahín chihin ñu, tyicuan caa cuquichaha tucu ñu tuhun sañaha ndo chi ñu. Ta tatu satasɨ́ iñi ñu chii, cusatasɨ iñi tucu ñu chi nyoho. 21Tandɨhɨ ihya cusacuvi ñu chi ndo cha catyi yuhu, vatyi ña ñohó nuu ñu chi ra cha tachi̱ chii. 22’Tyehe ta ña quichi̱ cahin chihin ñu, yucuan ndicha ñahri cuatyi ñu. Soco vityin ñahri sɨquɨ tyaa ñu cuenda cuatyi ñu, vatyi cha yaha̱ catyi chi ñu. 23Ñu cha tasɨ cuñí nyehé chii, tasɨ cuñí nyehé ñu chi Suti ñandɨhɨ. 24Ñahri cuatyi ñu, tyehe ta ña sacuví milagru cha ni nonga ñáyɨvɨ ta sacuvi ca. Soco cha nyehé ñu tandɨhɨ ihya. Ta vasɨ cha nyehé ñu soco tasɨ cuñí nyehé ñu chii, ta chi Suti ñandɨhɨ. 25Soco tandɨhɨ tuhun ihya cuví chi tyehe caa, vatyi cuñí chi cha chino cava tari cuhva catyí nu tutu ley cha sacuaha ñu nu catyí chi tyehe caa: “Ñahri vihi tuhun, ta cutasɨ cuñi̱ ñu nyehe ñu chii”, catyí chi. 26’Soco cuquichi Tatyi Ii, ra cha cahán maa ri cha ndicha. Maa ra cuví ra cha naquehen ndahvi chi ndo. Nachai nu nyaá Suti ta cusaquichi ndi chi ra nu nyicú ndo. Ta quɨvɨ quichi ra, cucahan ra tumañi iñi cuende. 27Ta nyoho tucu cucahan ndo tumañi iñi cuende, vatyi nyaá ndo chihin nyata quɨvɨ quichaha̱ sahatyiñe.


text: 1Ancha kuyasqay Teofilo, qallariyninmanta rikuq allin noticia willakuqkunam willakurqaku ñoqayku ukupi imakunam pasakusqanmanta. Chay imam pasakusqanmantaqa achkaqñam qatinasninpi qellqaypi rirqaku. Ñoqapas qallariyninmanta sumaqta yachaykuspaymi qellqamuyki 4chaynapi uyarisqaykikunaqa cheqap kasqanta astawanraq yachaykunaykipaq. 5Judea lawpi Herodes rey kachkaptinmi sacerdote karqa Abiaspa castanmanta Zacarias. Warmin Elisabetñataqmi karqa sacerdote Aaronpa mirayninmanta kaq. 6Warmi-qarim paykunaqa Diospa qayllanpi allin ruraq karqaku, Señorpa lliw kamachikuyninkunatam leyninkunatawan kasukuqku. 7Paykunaqa mana churi-wawayoqmi karqaku Elisabet mana wachakuq kasqanrayku. Yuyaqkamañam paykunaqa karqaku. 8Huk punchawmi sacerdotekunapa rurananman hina Zacariasman tuparurqa Templopi serviy. 9Sacerdotekuna sortearuptinmi Zacariasman tuparurqa Señorpa templonpi santuarioman yaykuspan incienso kañay. 10Inciensota kañanankamañataqmi hawapi runakuna Diosta mañakuchkarqaku. 11Paymanmi rikuriykurqa Señorpa angelnin incienso kañananku altarpa alleq lawninpi sayaykuspa. 12Zacariasñataqmi mancharikuruspan mana imanakuytapas atirqachu. 13Chaymi angelñataq nirqa: —Ama manchakuychu Zacarias. Mañakusqaykitam Dios uyariykun, warmiki Elisabetmi wachakunqa qari wawata, paytam Juanwan sutichanki. 14Qamqa ancha-anchatam kusikunki. Paypa nacesqanwanqa achkaqtaqmi kusikunqaku. 15Payqa Diospa qayllanpipas reqsisqam kanqa. Amam vinotaqa nitaq ima poqosqa aqatapas mallinqachu. Nacesqanmantapunim payqa Chuya Espiritupa huntasqan kanqa. 16Israelpa mirayninkunatam achkallataña Señor Diosninkuman kutirichinqa. 17Señorpa ñawpaqnintam rinqa Elias hina Diospa Espiritunwan chaynataq atiyninwan ruraspa chaynapi tayta-mamakunata churi-wawankunawan allinyachinanpaq hinaspa mana kasukuqkunatapas kasukuyman churananpaq. Runakunapa sonqontam alistanqa Señorta chaskinankupaq. 18Hinaptinmi Zacariasñataq angelta tapurqa: —¿Nisqaykikuna cheqap kasqantaqa imaynatataq yachasaq? Ñoqaykuqa llumpay yuyaqñam kaniku —nispa. 19Chaymi angelñataq nirqa: —Diospa qayllanpi servikuq Gabrielmi ñoqaqa kani, paymi kachamuwarqa allin noticiata qanman willanaypaq. 20Nisqaykunata mana creesqaykiraykum kunanmanta mana rimaq kanki churiki nacemunankama. Chay punchawpim kay nisqaykuna cumplikunqa. 21Runakunañataqmi extrañasqallaña hawa lawpi suyarqaku santuariomanta manaña lloqsirimuptin. 22Unaymantaña lloqsiramuspan paykunata mana rimapayaptinmi musyarurqaku santuariopi revelacion chaskiramusqanmanta. Manaña rimayta atispanmi señasllawanña paykunata entiendechirqa. 23Templopi servikuynin tukuruptinmi wasinmanña kutikurqa. 24Chay punchawkuna pasaruptillanmi warmin Elisabet wiksayakuruspan manaña wasinmanta lloqsirqachu pichqa killakama, paymi nirqa: 25—Kunanmi Señor kuyakuyninpi kaynata ruraruwan chaynapi runakuna manaña despreciawananpaq —nispa. 26Elisabet soqta killa wiksayakusqan hawañam Dios kacharqa angel Gabrielta Galilea lawpi Nazaret llaqtaman 27Chaynapi Maria sutiyoq doncella sipasta watukamunanpaq. Paymi Joseywan casarakunanpaq rimanakusqaña karqa. Joseyqa Rey Davidpa mirayninmanta kaqmi karqa. 28Mariapa wasinman angel yaykuykuspanmi nirqa: —Rimaykullayki Diospa favorecesqan Maria, Señormi qanwan kachkan —nispa. 29Angelpa rimaykusqanta uyariykuspanmi mana imanakuytapas atispan sonqollanpi tapukurqa chay rimaykusqanmanta. 30Angelñataqmi niykurqa: —Ama manchakuychu Maria, Diospa favorecesqanmi karunki. 31Wiksayakuspaykim wachakunki qari wawata, paytam sutichanki Jesuswan. 32Ancha reqsisqa kaspanmi hanaq pachapi Diospa Churinwan sutichasqa kanqa. Señor Diospunim rey kananpaq churanqa ñawpaq abuelon Davidta hina. 33Israel naciontam wiñaypaq gobiernanqa, gobiernonqa manam tukunqachu —nispa. 34Hinaptinmi Mariañataq tapurqa: —Manaraq qariwan kachkaspayqa ¿imaynataq wawayoqqa kayman? —nispa. 35Chaymi angelñataq nirqa: —Chuya Espiritu qanman hamuptinmi hanaq pachapi Diospa atiynin puyu hina pampaykusunki. Chayraykum Diospa sapaqchasqan naceq wawapas sutichasqa kanqa Diospa Churinwan. 36Qolloq nisqanku aylluyki Elisabetpas yuyaqña kachkaspapas soqta killañam qari wawata wiksayakurun. 37Diospaqqa manam imapas sasaqa kanchu —nispa. 38Mariañataqmi nirqa: —Nisqaykipi hinayá ñoqawan rurasqa kachun. Señorpa sirvientallanmi ñoqaqa kani —nispa. Hinaptinmi angel pasakurqa. 39Mariañataqmi chay punchawkunallapi chaylla rirqa Judea lawpa orqonpi kaq llaqtaman. 40Zacariaspa wasinman yaykuykuspanmi Elizabetta rimaykurqa. 41Rimaykusqanta uyariruptillanmi Elizabetpa wiksanpi wawa kuyurirurqa. Elizabetman Chuya Espiritu huntaykuptinmi 42kusikuymanta qaparispa Mariata nirqa: —Wakin warmikunamanta astawan favorecesqam qamqa kanki. Diospa favorecesqantaqmi wachakunayki wawapas. 43¿Pitaq ñoqaqa karqani Señorniypa maman kachkaspayki watukamuwanaykipaqqa? 44Rimaykuwasqaykita uyariruptillaymi wiksaypi wawa kusikuymanta kuyurirurqa. 45Creesqaykiraykum qamqa ancha kusisqa kanki. Señormi nisqankunata ruranqa —nispa. 46Mariañataqmi nirqa: Ukuymantam Señorta alabani. 47Sonqoypas Salvaqniy Diosraykum anchallataña kusikuchkan, 48kay humilde sirvientam nanachikuwasqanmanta. Kunanmantaqa runakunach ñoqamanta ninqa: “Mayna kusisqam payqa” nispa, 49chaynataqa ninqaku atiyniyoq Dios admirakuypaq kaqkunata rurapuwasqanraykum. Chuyay-chuyaymi payqa. 50Payqa wiñaypaqmi kuyapayan respetaqninkunataqa. 51Atiyninwanmi admirakuypaq kaqkunata rurarqa. Orgulloso runakunatam yanqaman churarurqa. 52Munaychakuqkunatam gobiernasqankumanta wischururqa. Humillakuqkunatañataqmi hatuncharqa. 53Yarqaymanta kaqkunatam saksaykachirqa. Apukunatañataqmi mana imayoqta kutirichirqa. 54Llakipayakuyninta mana qonqaruspanmi serviqnin Israel runakunata yanaparqa, 55Chaynataqa rurarqa ñawpaq abuelonchik Abrahanman prometesqanman hinam hinaspa mirayninkunamanpas wiñaypaq prometesqanman hinam. 56Mariam Elizabetwan yaqa kimsa killa karispan wasinman kutikurqa. 57Wachakunan tiempo cumplikuruptinmi Elisabet wachakururqa qari wawanta. 58Elisabetta Señor Dios favorecesqanta yacharuspankum vecinonkunawan ayllunkuna kusikurqaku. 59Pusaq punchawninpi wawata señalachispankum taytan Zacariaspa sutinwan sutichayta munarqaku. 60Hinaptinmi chay wawapa maman nirqa: —Juanmi sutinqa kanqa —nispa. 61Chaymi payta nirqaku: —Aylluykikunapiqa manam pipas Juan sutiyoqqa kanchu —nispa. 62Wawata sutichananpaq taytanta señaschaspa tapuptinkuñataqmi 63pizarrachata mañaykuspan qellqarqa “Juanmi sutinqa” niqta. Chaymi llapallanku admirakurqaku. 64Chay ratollapim Zacariaspas rimariruspan Diosta alabarqa. 65Chaykuna pasakusqanwanmi vecinonkuna llumpay mancharisqallaña karqaku. Judea law orqokunapi kaqkunapas lliwmi willanakururqaku. 66Chaykunata llapallan uyariqkunapas sonqollankupim yuyaymanarqaku: —¿Imaraq kay wawaqa kanqa? —nispa. Chay wawataqa Señormá favorecerqa. 67Juanpa taytan Zacariasman Chuya Espiritu huntaykuptinmi rimarirqa: 68Israelpa Diosnin Señorqa alabasqayá kachun. Payqa hamurqa runankunata salvaykunanpaqmi. 69Atiyniyoq Salvaqninchiktam hatarirachin serviqnin Davidpa mirayninmanta. 70Payqa hatarirachin payllapaqña sapaqchasqankunawan ñawpaqmantaraq willachisqanpi hinam, 71payqa hatarirachin enemigonchikkunamanta salvawananchikpaqmi hinaspa llapallan cheqniqninchikkunamantawan salvawananchikpaqmi. 72Chaynataqa rurachkan ñawpa abuelonchikkunata llakipayarikuspanmi hinaspa paykunapa contrato rurasqanta yuyarispanmi. 73Ñawpa abuelonchik Abrahanmanmi juraspan Dios prometerqa 74enemigonchikkunamanta libraykuwananchikpaq chaynapi mana manchakuspa payta servinanchikpaq, 75Diosllapaqña kawsaspa, paypa qayllanpi allinta ruraspa sapa punchaw kawsananchikpaq. 76Yaw wawa, qamñataqmi hanaq pachapi kaq Diosmanta willakuqwan sutichasqa kanki. Señorpa ñawpaqnintam rinki paypa hamunan ñanta allichanaykipaq. 77Rinkiqa runankunaman salvasqa kanankumanta willakunaykipaqmi chaynapi huchankumanta pampachasqa kanankupaq. 78Diosninchikmi kuyapayawaspanchik hinaspa llakipayawaspanchik hanaq pachamanta qoykuwanchik mosoq punchawpi kanchariyta 79chaynapi tutayaypi kaqkunatawan, sinchi tutayaypi yachaqkunata kanchariykunanpaq, chaynapitaq ñoqanchiktapas hawkallata kawsachiwananchikpaq. 80Juan wiñaptinmi yuyayninpas huntarqa, chunniqpim yacharqa Israel runakunaman reqsichikunankama.


text: 1Chauraga noga rurayangänuy, jinaman cawayangänuy gamcunas cawapäcuy. Nätan nogaga rurayäsi, jinaman cawayäsi Cristo cawangannuymi. 2Jesusman yupachicug-mayïcuna, nogaga gamcunapita aliscam cushirayä imaysi yarpapäcamangaypita, jinaman yachrachipäcungagnuyla imatas rurarcayangaypita. 3Nätan nogaga munayä cayta shumag musyapäcunaytam: Lapan olgocunapas mandagninga cayan Cristom, jinaman warmipasi mandagninga cayan gowanmi. Nätan Cristopas mandagninga cayan Diostam. 4Chaymi juc olgoga umanta shucucuyurga ni Dioswansi rimanmanchu, ni Diospa willapantas yachrachinmanchu. Nätan umanta shucucuyur chaycunata rurarga mandagnin Cristotam mana cäsucunchu. 5Nätan juc warmim ichaga Dioswan rimananpagsi u Diospa willapanta yachrachinanpagsi umanta shucucunmanga. Nätan mana shucucurga reguechicuyan gowanta mana cäsucug cangantam, jinaman chaynuy mana rurarga cayan agchan rutuchicusha warmi munangan olgowan cacugnuymi. 6Chaura juc warmi umanta mana shucucurga antis rutuchicuruchun chay agchanta. Nätan agchan rutupäcunanta u garay garar rutupäcunanta mana munarga shucucuchun. 7Chaura olgoga mana umanta shucucungachu Diosnuysi cananpag camasha carmi, jinaman Dios alisca ali canganta pita maytas musyachig carmi. Nätan warmiga umanta shucucunga gowanta alinninpag ricanganta musyachinanpagmi. 8Chaura olgotaga Dios camara manam warmipitachu, antis warmin cayanga olgopita camashaga. 9Jinaman olgotaga Dios camara manam warmipa maquinchru cananpagchu, antis warmitam Diosga camara olgopa maquinchru cananpag. 10Chaymi warmiga umanta shucucunman gowan cäsucug canganta reguechicunanpag. Chaynuy ruragta ricapäcushurniqui Dios ningannuymi payga rurayan nipäcungam. 11Nätan Munayniyog Diosninchipa naupanchrüga olgosi warmisi manam japalanga cawayta atipanchu. 12Chaura Diosga warmita camara olgopitam. Chaynuytan olgosi näcimun warmipita. Chaynuy carga olgotasi, jinaman warmitasi Diosmi caman. 13Chaura quiquiquicuna shumag tantiapäcuy ¿alichu u lutanchu cayan juc warmi umanta mana shucucular Dioswan rimangan? 14Nätan noganchiga shumagmi musyayanchi juc olgo agchanta wiñachicuptin pengacuypag canganta. 15Nätan juc warmi ata agchayog carga alipag ricasham cayan. Paytaga chay agchanta gosha Diosmi umanta chapananpag chay sagpinuysi. 16Nätan lapan cay nipäcungagpita maygansi “Manam chaynuychu” nigcunaga, shumag musyachun cayta: Nogacunas, jinaman Diosman yupachicug gotucagcunas manam chay runacuna nircayangannuy cawayta yachrapäcüchu. 17Nätan cananga cayta isquirbiyämü manam alawapäcunagpagchu, antis yachrachipäcungagta gongayur lutan rurarcayangaypita nipäcunagpagmi. Gamcunaga imapagsi gotucapäcur, gotucarcayanqui lutanta rurapäcunaypagshi, manash alicagta rurapäcunaypagchu. 18Chaynuy rurapäcungaypita willapapäcamaptin “Razonchri chayga” niyämi. Naupataga cayta niyärishay: Gamcunaga Diosta alawapäcunaypag gotucarshi, Diospa willapanta yachrachipäcushuptiqui shimi shimi plëturcayanqui. Chayshi nä raquicasha carcayanqui. 19Nätan chay raquicasha capäcungaywanga gamcunaga reguechicurcayanqui waquinniqui Diospa runan capäcungaytam, nätan waquinniqui mana capäcungaytam. 20Chay raquicasha cayar gamcunaga Jesús ningannuy cënapäcunaypag gotucar manam Munayniyog Jesús wanunganta yarpapäcunaychu micapäcunqui, antis pachraycuna juntananman pinsialarmi. Chaynuy rurarcayanqui yachrachipäcungagta mana cäsucurmi. 21Chaura gamcunaga Munayniyog Jesús wanunganta yarpapäcunaypag nä cënay üra ayparamuptinga waquinniqui cënayogcagshi naupa naupata micacarärinqui. Waquinniquish micanasha tayarcayanqui, nätan waquinniquish shincayta galacayärinqui. 22¿Gamcunapaga manachu wayiquicuna can chaychru micucurcänaypag, upyacurcänaypag? ¿Imanirtag gamcunaga Diosman yupachicug gotucagcunata manacagpag ricarcayanqui, jinaman mana imansi captin micuyta mana apamugcunata pengacarcayächinqui? ¿Chaynuy rurapäcungaypita yachrachipäcungagnuymi rurarcayanqui nipäcushaychu? ¡Manam! Chaynuy rurarcayangayga cayan lutanmi. 23Nogaga chay cëna micuypita gamcunataga yachrachipäcurag Munayniyog Jesús ningannuylam. Payga wanuchisha cananpag charipäcunan pagasmi tantata charircur, 24Diosta “Gracias” nicura. Chaypitam tantata partircurga cay nira: “Charipäcuy, jinaman micapäcuy. Cay partingä tantaga cayan cuerpünuymi, gamcuna raygom cananga wanuchisha cashag. Nätan cay rurayangänuymi imaysi rurapäcunqui gamcuna raygo wanungäta yarpapäcunaypag” nira. 25Chaynuytan nä cënacurcurga vïnuyog cöpata charircursi cay niratag: “Cay cöpachru cayag vïnuga cayan yawarnïnuymi. Chaura gamcuna raygo wanur yawarnïta jichrangämi, Dioswan cay mushog conträta rurapäcungayta välichinga. Chaymi cay vïnuta upyarga imaysi yarpapäcunqui gamcuna raygo wanungäta” niratag. 26Chaymi gamcunaga imaysi cay tantata micurga, jinaman cay vïnuta upyarga chaynuyla willapacurcanqui gamcuna raygo wanunganta, Munayniyog Jesús yapay cay pachaman cutimungancama. 27Chaura pisi quiquinpa pachran juntanan raygola chay tantata micugga, jinaman chay vïnutas upyagga lutantam rurayan, nätan Munayniyog Cristo alisca juyupa cunchunganta, jinaman yawarninta jichrar wanunganta manacagpag ricarga juchäcuyanmi. 28Chaymi lapaysi shumag musyapäcunquiman imanir chay tantata micurcayangaytas, jinaman imanir chay vïnuta upyarcayangaytas. 29Chaura pisi quiquinpa pachran juntanan raygola chay tantata micugga, jinaman chay cöpachru cayag vïnutas upyagga Diospita alisca cunchuchisham canga. Antis chaytaga micuchwansi upyachwansi Munayniyog Jesús noganchi raygo wanunganta yarpananchipagmi. 30Chaynuy mana rurapäcunganpita Dios cunchuchiptinmi gamcuna castapita waquinga nä achca gueshyarcayansi, nä achca wanunarcayansi, jinaman nä achca wanurarcayansi. 31Nätan imanir micunganchitas upyanganchitas shumag tantiacuyur chay tantata micushaga, jinaman cöpachru cayag vïnuta upyashaga, Diosninchiga manam cunchuchimäshunchu. 32Chaura chay lutan rurarcayangayta ricarmi Munayniyog Diosninchiga canan cunchurcayächishunqui. Nätan chaynuy cunchurcayächishunqui juc junagchru Diosta mana reguegcunawan parëju nina wayiman mana aywachisha capäcunaypagmi. 33Chauraga Jesusman yupachicug-mayïcuna, Munayniyog Jesús wanunganta yarpapäcunay cënapag gotucapäcurga, shuyänacurcay jucniquis jucniquis lapay parëju micapäcunaypag. 34Nätan maygaysi micanasha mana capäcunaypagga wayiquichrümi micapäcunquiman. Chaynuypaga manam Diospita cunchuchishachu capäcunqui. Nätan juccunapitas niyta munarcayangagtaga aywamurmi nipäcushay.


text: 1- 2 Irmänucuna, sumaj tantiyacunquiman. Washäcuj Jesús llaquipämashanchi-jina nuwapis alli shimilläpa piñacushayqui. Waquin runam ichanga tincupämar nin: Pablo quiquillanpaj imatapis ashir purin. Jananmanpis nin: Ricay ñawinchiçhu rimaytapis mana camäpacunchu; carullapita ullguj-tucun. Nuwaga piwanpis çhuracayta mana ashiycächu. Watucuj shamur, alli shimilläpa piñacushayqui. Tincupämajcunatam ichanga sumaj piñacushaj. 3Wañucuj runa carsi, Jesúsllapita willapäcur puriycä. Runacuna alli-tucur tincupämaptinsi, mana chapacushächu. 4Runacuna shungun munashallanta ashir, pitapis ashipan. Nuwam ichanga Tayta Diosninchi tantiyächimashannuylla willapäcuycä. Payga munayniyuj cashpan alli-tucujcunata içhipun. Yarpay-sapa-tucuptinpis, pampaman çhayachin. 5Alli-tucujcunaga runacuna Tayta Diosninchita wiyacunanta mana munanchu. Chaypis shiminta çhasquicur wiyacunanpaj tucuy-jinanpa Washäcuj Jesúspita willapäcushaj. 6Chaymi llapaniqui sumaj wiyacärinquiman. Çhayamur, mana wiyacujcunata piñacushaj. 7Mä, tantiyacushun. Pipis: Llapan shungüwan Washäcuj Jesúsman yupachicü nir nuwacunatapis alli ñawinwan ricamanman Washäcuj Jesúspa maquinçhu cawarcaycaptï. 8Pablo nishan-nishan purichimanchi niptiquisi, mana pingacüchu. Tayta Jesústa wiyacunayquipaj maquïçhu purichij; mana pingayman çhuranajpächu. 9Chaymi cartäta liguir, ama mancharinquichu. 10Waquinniqui rimarcaycanqui: Cartallançhu Pablo sumaj ullguj-tucun. Ricay ñawinchiçhüga wañunächi. Rimaytapis pantapacun. 11Chaynuy niptiquisi, sumaj wiyamanquiman. Watucuj shamur, cartäçhu isquirbimushänuylla sumaj piñapäshaj. 12Alli-tucujcuna pampaman çhuramaptinsi, mana imananchu. Jucta pampaman çhurar, imata rimashantapis mana musyanchu. Upa cashpan quiquin-pura alli-tucun. 13Nuwacunaga tantiyaycullar, imatapis rimashaj. Tayta Diosninchi camacächisha marcayquimanpis çhayamunäpaj. Paymi camacächisha may-chayçhüpis willapäcunäpaj. 14Musyashayquinuypis ñaupata alli willapata willapäcuj shamushcä. Ichanga mana alli-tucushcächu. Mana willapaptij, Washäcuj Jesúspa shiminta mana wiyanquimanchu caran. 15Nuwacuna mana jucpa arushallanwanchu alli-tucü. Manchäga Tayta Diosninchi camacächishannuylla shiminta willapaycaj payman sumaj yupachicunayquipaj. Shimin shunguyquiman sumaj çhayaptin, aruynïpis achcajman çhayanman. 16Juclä marcacunaçhüpis Jesúspita willapäcunämi. Juc willacuj aywash captin, ama aywämanchu. Pipis mana jamurpämänanpaj juc willacushanman mana jaticällar purishaj. 17Tayta Diosninchipa shiminçhüpis nin: Pipis alli ricash cayta munar, Tayta Diosnillanchita alliman çhuranman. 18Runata mana alli-tucushanpitachu alli ricanchi. Manchäga quiquin Tayta Diosninchi alli ñawinwan ricaptinraj, nuwanchipis alli ñawinchiwan ricanchi.


text: 1Jesus ashca runaguna paita catiucta risha shuc urcuma pundayasha tiyaricpi pai yachachishcaguna caillayanaura. 2Ñáa caillayanaupi paigunata yachachingahua callarira casna nisha: 3Diospacta rangahua pugri mani nisha yuyariccunaga cushi runa anguichi, Diospa ali mandanaga cangunahuac ashcamanda. 4Jucha rashcagunata yuyarisha llaquiriccunaga cushi runa anguichi, Yaya Dios cangunata cushiyachingaraushcamanda. 5Mansu shunguyuccunaga cushi runa anguichi, Yaya Dios pai rimashcashina cungaraushca mushuc allpata cangunama cui tucungaraushcamanda. 6Raicachishcashina upinayachishcashina Yaya Diospa munashcata pactachinata yapa munaccunaga cushi runa anguichi, pai munashcata rangahua pai cangunata yanapangaraushcamanda. 7Shuc runata yuyarisha yanapaccunaga cushi runa anguichi, Yaya Dios cangunatas chasnallata yuyarisha yanapangaraushcamanda. 8Canguna shungu ucui ima jiridsa yuyaitas mana chariccunaga cushi runa anguichi, Yaya Diosta canguna ricungaraushcamanda. 9Piñac runagunata alichiccunaga cushi runa anguichi, cangunata Yaya Dios ñuca huahuaguna manguichi nisha rimai tucungaraushcamanda. 10Dios munashcashina causaushcamanda turmintachinaucpihuas cushi runa anguichi, Yaya Diospa ali mandanaga cangunahuac ashcamanda. 11Chasnallata ñucamanda cangunata caminaupis, turmintachinaupis, ima mana alitas cangunamanda llullasha rimanaupihuas cushi runa anguichi. 12Ñáaupa uras Dios rimashcata pasachic runagunatahuas chasnallatami turmintachinaura. Cangunatas chasnallata raitucushahuas cushiyaichi. Chasna nisha Jesus paigunata yachachiura. 13Jesus shucta mas yachachira: Cai pachaibiga cachicuinta manguichi. Cachi huaglirisha chamuc tucushaga mana cutihuas ali tucunata ushanzhu. Chasna mana balicpi ñambibi jichuitucungami runaguna jaitasha puringahua. 14Cai munduibiga punzhacuinta manguichi. Shuc urcu jahuaibi auc llacta mana pacarinata ushanzhu. 15Bilata mana japichinchichu manga ucuibi churangahua, randi jahuaibi churanchi tucui huasibi tiyaucunata ricuchichun nisha. 16Chi bilacuinta cangunahuas runagunahuacpi canguna ali rashcagunata ricuchinguichi. Chasna rasha causaupimi shuccuna ricusha canguna jahuapachaibi tiyac Yayata balichinaungami, nira. 17Chasnallata Jesus nira, Ñáuca mana shamuranichu Moises mandashcagunata, ni Dios rimashcata pasachic runaguna quillcashcatahuas anchuchingahuaca. Astahuanbas cai quillcashcagunata cangunama pasacta intindichingahuami shamurani. 18Sirtutami cangunata nini, Diospa shimibi tucui quillcashcaga ña huin pactaringami, mana shuc shimillahuas ni shuc quillcashcahuallas jichuringachu. Jahuapacha cai pachahuas tucurinagama pai nishca shimiga illacta pactaringami. 19Chasna acpi maican runahuas Diospa shimibi shuc pactachibaclla mandashcahuatas mana pactachicpiga, chasnallata shuccunatas ama pactachichu nisha yachachicpiga Diospa ali mandanai mas pishi balichishca tucunga. Randi maican runahuas chigunata pactachicpi, chasnallata shuccunata pactachinata yachachicpiga, Diospa ali mandanaibi ashcata balichishca tucungami. 20Cangunata nini, chi Diospa shimita yachachic runagunamanda, fariseo runagunamandahuas canguna Dios munashcacuintata mana mas rashaga paihua ali mandanama mana yaicunguichichu, nira. 21Jesus yachachisha catiun, Canguna yachanguichi ñaupa uras casnami rimac anaura: Ama huanchinguichu, huanchic runaga taripaitucungami nisha. 22Randi ñuca cangunata nini, pihuas paihua huauquita piñaushaga taripaitucungami. Maicanbas paihua huauquita piñasha mudu yuyai illac mangui nisha camicpi tucui taripaccuna paita taripanaunga. Maicanbas yapa jiridsa mangui nicca ucupacha ninama rinata manzhaibaclla tucunga. 23Diospa huasibi can paima cumbiranata cungaraushcai can shuc runahuan mana alita rashcata yuyarisha, can cumbiranata chillai saquisha perdunahuai nisha tapugringui. Chihuasha can Diosma cungaraushcata cungailla cunata ushangui. 25Jesus chasnallata nira, Shuc runa canda piñasha caudsayachisha shuc mandac amuma apaupi uctalla paihuan alichingui chara chi amuhuagma mana pactagllaita. Chita mana alichicpiga amu canda taripasha sundaluguna maquima saquinga, sundalugunaga carcelbi canda tapanaungami. 26Sirtu chimanda mana llucshinata ushanguichu can camba dihuita illacta paganagama, nisha rimara. 27Jesus mas yachachisha catira, Ñáaupaga rimac anaura ama ashiyanguichu nisha. Chitaga alita yachanguichimi. 28Randi ñuca cangunata nini, maicanbas shuc huarmita mana ali yuyaihuan ricusha camba shungüibi chi huarmihuan ña ashiyashcanguimi. 29Chiraicumanda camba ñahui canda juchata rachicpi chita surcusha jichungui. Camba intiru aicha ucupachama rina randimanda shuc partilla jichuricpi mas ali anma. 30Camba maqui canda juchata rachicpi pitisha jichungui. Camba intiru aicha ucupachama rinarandimanda shuc partilla aichalla jichuricpi mas ali anma, nira. 31Jesus chasnallata nira, Ñáaupaga rimac anaura shuc runa paihua huarmita jichunata munashaga jichunacuna quillcata cushaga jichunalla man nisha. 32Randi ñuca cangunata nini, maicanbas paihua huarmi mana ashiyagllaita yangamanda jichushaga, pai ashiyachun nisha saquin. Chasna rac runaga juchatami ran. Chasnallata jichushca huarmita japic runaga juchatami ran, nira. 33Chasnallata canguna callari apayayagunama rimashcata uyashcanguichi casna nisha: maicanbas Diospa shutita japisha pactachishami nic runaga pactachina manguichi nishca. 34Randi ñucaga cangunata nini, ama ima uraspas yanga rimanguichichu jahuapachata cai pachatas nisha. Jahuapachaga Dios tiyarina man, cai pachaga pai jaitarisha tiyana man. Chasnallata Jerusalen llactahua shutitas ama japinguichichu, chiga jatun amuhua llacta man. 36Chasnallata ñuca mana sirtu rimacpi ñuca accha cambiarichun nisha ama rimanguichu. Camba acchata yanayachinata, chasallata ruyagyachinatas mana ushanguichichu. 37Canguna indá nisha rimaushaga indá nina manguichi, mana nisha rimaushaga mana nina manguichi. Canguna yapachisha rimaupiga supaimi rimachin nira. 38Jesus shucta mas yachachira casna nisha, Cai ñaupa quillcashcata yachanguichimi, maicanbas camba ñahuita tugyachicpiga, cambas randi paihua ñahuita tugyachingui nishca. Chasnallata maicanbas camba quiruta paquicpiga, cambas randi paihua quiruta paquingui, nisha quillcashca tiyan. 39Ñáuca randi cangunata nini, mana ali runata ama jarcaichichu. Pai camba ñahuita sagmacpi ama paitas sagmanguichu astahuanbas shuc parti ñahui randi ricuchingui. 40Canda caudsayachic runa amuhuagma apasha camba camidsata quichucpi camba capatahuas cungui. 41Maicanbas canda chigamalla caita aparisha ri nisha mandacpi, chimandas mas carutas aparisha yanapangui. 42Maicanbas canda imatahuas tapucpi paima cunguilla, mañachihuai nisha rimacpihuas ama mitsasha mañachinguilla. 43Chasnallata ñaupa rimashcata uyashcanguichi casna nisha, camba amigogunallata llaquina mangui, canda piñaccunataga piñana mangui nisha rimashca ara. 44Ñáuca randi cangunata nini, cangunata piñaccunatas llaquina manguichi, cangunata turmintachic runagunamandas Diosta mañaichi paigunata alita rachun nisha. 45Chasna canguna rashaga jahuapachaibi auc Yayahua huahuaguna manguichi. Paiga ali runagunatas, mana ali runagunatas indita ricuchin chasnallata tamiatas cachan. 46Cangunata llaquiccunallata llaquisha causaupiga Yaya Dios cangunata mana imatas cungachu. Chi romano gubirnuraicu cullquita tandachic runagunahuas chasnallata paigunapuralla llaquinacusha causanaunmi. 47Canguna aillugunallahuan saludanacushaga mana chicandachu ranguichi. Diosta mana quiric runagunahuas paigunapuralla saludanacunaun. 48Canguna jahuapachaibi auc Yaya yapa ali ashcashina cangunahuas yapa ali aichi, nira.


text: 1Waugui Timoteo: Cuyay tsurënog captiquimi noga Pablo gampag cay cartata apaycätsimö. Salvacog Tayta Diosnintsi y yäracushgantsi Señornintsi Jesucristumi acrarcamar churamashga apostolnin canäpag. Tsaymi Tayta Diosnintsita y Señornintsi Jesucristutapis manacuycä cuyapäshunayquipag, lapan jutsayquicunata perdonashunayquipag y ali cawayta goshunayquipagpis. 3Macedonia provinciaman aywacurmi Efeso marcacho gamta cachaycamorgä lutan yachatsicogcuna yachatsiptin michänayquipag. 4Tsay lutan yachatsicogcunaga quiquinpa yarpaynilanpitami yachaycätsin. Tsaynogpis paycunaga Moisés escribishgan leycunaman yaparcur unay runacuna maygan casta cashgalantami yachaycätsin. Tsaynog yachatsiptinmi waugui-panicuna Tayta Diosman yäracunanpa trucanga manacagcunapita rimanacular cawapäcun. 5Manacagcunapita mana rimanacunanpag waugui-panicunata yachatsinqui tsay lutan yachatsicogcunata mana chasquipänanpag. Tsaynogpis yachatsinqui rimanacunanpa trucan cuyanacur cawananpag. Cuyanacur cawananpäga jutsata mana ruraypa cawatsun, pï-maywanpis ali cawatsun y lapan shongunwan Tayta Diosnintsiman yäracutsun. 6Tsay lutan yachatsicogcunaga manami tsayta tantyantsu. Mana tantyarmi manacagcunalata yachaycätsin. 7Paycunaga Tayta Diosnintsipa leynincunata ali yachatseg-tucushpanmi runacuna alabanalanta munapäcun. Tsaynog carpis manami rasunpaga tantyantsu leynincunata Tayta Diosnintsi imapag gomashgantsitapis. 8Tayta Diosnintsipa leynincunata yachatserga shumag yachatsishun. 9Leynincunata Tayta Diosnintsi gomashcantsi manami jutsaynag runacunata corriginanpagtsu, sinöga jutsa ruragcunata corriginanpagmi. Tsaymi tsay leynincuna caycan mana cäsucogcunapag, fiyu runacunapag, jutsasapacunapag, Diosta mana respitagcunapag, taytanta y mamanta magagcunapag y runa mayinta wanutsegcunapagpis. 10Tsaynogpis paypa leynincuna caycan warmin warmin puricogcunapag, runan runan puricogcunapag, olgupura warmiwannogpis jutsata ruragcunapag, warmipura runawannogpis jutsata ruragcunapag, ashmay cananpag runa mayinta ranticogcunapag, lulacogcunapag y Jesucristupa wilacuyninta mana cäsucur ima jutsata ruragcunapagpis. 11Jutsa ruraycunata cacharinantsipag Tayta Diosnintsipa leynincuna nishgannoglami Jesucristupa ali wilacuyninpis niycan. Wilacuyninta wilacunäpagmi Tayta Diosnintsi churamashga. 12Señornintsi Jesucristutami agradëcicö wilacuyninta wilacunäpag imaypis yanapamashganpita. Fiyu runa caycaptëpis cuyapämashpanmi acramashga wilacuyninta wilacur purinäpag. 13Jesucristuta manarag chasquicur payta manacagmanmi churargä. Tsaymi payman yäracogcunatapis ashi ashiycur carcilman wichgatsergä. Tsaynog rurarpis manami tantyargätsu lutanta ruraycashgäta. Mana musyaynëpa lutanta rurashga captëmi Tayta Diosnintsi cuyapämashpan perdonamashga. 14Perdonamashpanmi tantyatsimashga Jesucristuman shumag yäracunäpag y pï-maytapis cuyapänäpag. 15Jutsasapa runacunata perdonananpagmi Jesucristo cay patsaman shamorgan. Tsayga rasunpami caycan. Tsaymi nogatapis Jesucristo perdonamashga, lapan runacunapita más jutsayog caycaptëpis. 16Tsaynog perdonamashganta musyarmi waquin runacunapis tantyacurcaycan paycunatapis perdonar salvananpag cashganta. 17¡Tsaymi Tayta Diosnintsita imaypis alabashun! ¡Paymi lapanpagpis munayniyog, imayyagpis cawag y mana ricacag Dios caycan! ¡Manami pipis paynöga munayniyog cantsu! ¡Amén! 18Cuyay waugui Timoteo, imaypis wilacunayquipag wauguicuna shacyätsishushgayquita ama gongaytsu. Mana gongarga ali soldädo mana gueshpiypa pelyashgannogmi gampis mana cachariypa Jesucristupa wilacuyninta imaypis wilacunquipag. 19Tsaynog wilacuycarga Jesucristuman yäracur lutancunata ama ruraytsu. Waquin runacunaga, Jesucristupa wilacuyninta yachacushga caycarpis lutantami yacharcaycätsin. Paycunaga mananami Jesucristuman yäracärinnatsu. 20Tsaynoglami Alejandruwan Himeneupis lutancunatana yacharcaycätsin. Tsaymi paycunata michashcä Jesucristuman yäracogcunawan manana juntacänanpag. Mana juntacaptinnami Satanás ima nacaycunawanpis nacatsenga. Tsaynog nacarga capaschari tantyacur lutanta yachaycätsishganta cacharinmanpis.


text: 1Saulwan David rimayta tukurqoqtin hinataq, Jonatanpa sonqonta Davidqa suwarqorqan, chaymi Jonatanqa pay kikinta hina sinchita munakapurqan. 2Saultaq chay p'unchaymantapacha Davidta kamachinpaq qhepachikapurqan, manataq taytanpa wasinta kutipunanta munarqanchu. 3Chaymantan Jonatanwan Davidwan rimanakurqanku wiñaypaq amigontin kanankupaq, Davidta pay kikinta hina munakusqanrayku. 4Chaymantapas Jonatanqa capanta huk p'achantawan horqokuspa Davidman qoykurqan, kaqllataq espadanta, p'eqtanta, chumpintawan ima. 5Davidqa allintapunin hunt'arqan Saulpa tukuy kamachisqankunata, chaymi Saulqa soldadonkuna kamachiqpaq churaykurqan. Hinaspan lliw soldadokunawan Saulpa oficialninkunawanpas sinchitapuni munachikurqan. 6Davidpa Goliat-ta wañuchisqanmanta soldadokuna kutimpushaqtinkun, sapanka llaqtapi warmikuna rey Saultawan chaskiq taripamurqanku kusikuymanta takispa, tususpa, tinyata, platillotawan tocakuspanku. 7Warmikunataq tusukuspa takirqanku: –Saulmi waranqa runata wañuchimun, Davidtaq chunka waranqa runata wañuchimun, nispanku. 8Chay nisqanwantaq Saulqa pasaqta phiñakuspa nirqan: Ñoqataqa waranqa wañuchiqllataña qhawariwanku, Davidtataq chunka waranqa wañuchiqta. Chay hinaqa, reyllataña aswan churakapunkuman, nispa. 9Chaymantapachataq Saulqa millay ñawinwan Davidta qhawaykapurqan. 10Qhepantin p'unchaytaq Diospa kachasqan mana allin espíritu Saulman qonqay hamurqan. Hinan kamachikunan wasipi waq'a hina karqorqan, chaymi Davidqa wakin p'unchaykuna hina tocayta qallarirqan, Saultaq makinpi lanza hap'iykusqa kasharqan, 11chayllamanmi Davidta perqaman ch'antirqoyta yuyaykurqospa lanzawan chanqarqan, Davidtaq iskay kutipi laq'ochirqan. 12Saulqa yachakurqanmi Señor Diosqa paymanta t'aqarikapuspa Davidwanña kashasqanta, chaymi Davidta manchakapurqan. 13Chayraykun ladonmanta Davidta hatarichipurqan, hinaspan waranqa soldado kamachiqta churarqan. Hinan soldadokunaq umallin Davidqa maqanakuykunaman rillaqpuni. 14Paypaqa tukuy ima ruwasqanpas wakillaqpunin, Señor Dios payta yanapasqanrayku. 15Allinta Davidpa purisqanta rikuspataq, Saulqa aswanta manchakapurqan. 16Llapa Israel runakunapas Judá runakunapas Davidtan munakurqanku, maqanakuyman rinankupaq kamachiqninku kasqanrayku. 17Huk p'unchaytaq Saulqa Davidta nirqan: –Kurak ususiy Merabta warmiykipaq qopusqayki, ichaqa ñoqapaqpas Señor Diospa sutinpi maqanakuypipas allin maqanakuq kanaykirayku, nispa. Saulqa yuyaykurqanmi mana pay kikinchu Davidta wañuchiyta, aswanpas Filistea runakunawan sipichiytan munarqan. 18Davidtaq nirqan: –¿Pitaq ñoqari kani reypa qataynin kanaypaq? ¿Ima allintaq aylluypas Israel llaqtapi? nispa. 19Davidman Saúl Merab ususiyta qopusqayki nisqa p'unchay hunt'akuqtintaq, Davidman qonantaqa Mehola llaqtayoq Adrielman ususinta qoykapurqan. 20Chay tukuywanpas Saulpa hukkaq ususin Micalmi Davidta munakurqan, chayta willaqtinkutaq Saulqa kusikurqan. 21Saulqa yuyaykurqanmi: Micalta qosqayki, niqtiyqa, ususiyraykuqa paymantakaman Filistea runakunawan sipichikunqa, nispa. Chaymi Davidta wakmanta nirqan: –Kunan ichaqa qatayniypuni kanki, nispa. 22Chaymanta oficialninkunawan pakayllapi Davidta parlapayachimurqan: Reyqa sinchitapunin munakusunki, kaqllataq oficialninkunapas, chay hinaqa, qataynillanña kapuy, nispanku. 23Chaymi oficialninkunaqa Davidman willarqanku Saulpa nisqankunata. Davidtaq kutichirqan: –¿Qankunapaqri hina-hinallachu kanman huk wakcha mana imayoq runapaq reypa qataynin kayqa? nispa. 24Chay nisqantan paykunaqa llapallanta Saulman willamurqanku. 25Chaymi Saulqa yuyaykurqan awqan Filistea runaq makinpi Davidpa wañunantapuni, chaymi nillarqantaq: –Riychis, Davidman nimuychis, manan reyqa munan qolqeta qonku warmi wawayoqman chaytachu, aswanmi payqa munashan pachak Filistea runakunaq qhari-kayninpa qarachankunata awqanmanta vengakunanpaq, nispa. 26Saulpa chay nisqankunata oficialninkuna Davidman willaqtinkutaq, paymanqa allillan rikch'akurqan reypa qataynin kay. Chaymi payqa manaraq tiempo hunt'akamushaqtin, 27soldadonkunata pusaykukuspan iskay pachak Filistea runakunata wañuchimurqanku. Chaykunaq qhari-kayninpa qarachankunatataq aparqamurqan reyman, qataynin kayta munaspa. Saultaq ususin Micalta qoykapurqan. 28Paymi Davidta Señor Dios yanapashasqanta yachaspa, ususin Micalpas munakusqanmantawan, 29manchakapurqan ñawpaqmantaqa aswanta. Saulqa tukuy tiempon Davidpa awqanpuni kapurqan. 30Sapa kuti Filistea umallikuna maqanakuyman lloqsimuqtinkutaq, Davidqa aswan allinpuni lloqsirqan Saulpa wakin oficialninkunamantaqa, chaymi Davidqa tukuypa allin reqsisqanpuni kapurqan.


text: 1Llaquishca quiric ailluguna, Ñáucaga Yaya Diospacta chasnallata Señor Jesucristohuactas rauc runa ashami cangunama quillcauni. Tucui canguna chunga ishcai (12) muntun israel quiriccuna sáa tucusha shuc llactagunai causauccunata saludauni. 2Quiric huauquiguna, ima tunu turmintarina shamucpihuas cushiyana manguichi. 3Ñáa yachanguichimi canguna Jesucristota quirishcamandami ima tunu camana turmintus shamucpihuas canguna mas sinzhita ahuantac tucunguichi. 4Chasna canguna ahuantausha Diospacpi yapa ali yuyaiyuc, yapa sinzhi quiric tucuunguichimi. Chasna tucucpi canguna causaibi mana imahuas pishingachu. 5Imasna ranata yachana pishicpiga Yaya Diosta mañasha tapuichi, paiga tucuigunama pariuta pactacta, mana mitsasha cungami. 6Ali quirishcahuan tapuna manguichi. Cuhuangachu u manachu cuhuanga nisha mañashaga huaira shuc lamar yacu ulasta shugmanda shuc partima apashcacuinta manguichi. Chasna yuyarisha mana tapunachan. 7Chasna yuyaric runagunaga ima yuyaringuichichu Dios cuhuangami nisha. 8Chi caranda yuyaric runaga pandasha, mana ali causanata ushanzhu. 9Maican quiric huauqui pugri ashahuas pai Diospacpi charic tucungaraushcata cushiyasha yuyarichun. 10Astahuanbas shuc quiric huauqui charic asha shuc sisacuinta pasanalla man. Chasna acpi pai charishcata Dios huinda quichucpiga cushiyachun. 11Ricuichi imasna indi llucshicpi quihua chaquirisha paihua gustu ricuric sisas urmasha chingarin. Chicuintallatami chi charic runa chingaringami paihua ashca charishcagunandi. 12Turmintachishcata ahuantac runaga cushi man. Chi turmintarishcagunata binsishcahuasha, Dios tucui paita llaquic runagunama shuc cumbiranacuinta cushami nin. Chiga Jesucristohuan huiñaigama causana man. 13Ima uras maican runa juchata ranata yuyariushaga, ama ninguichu Diosmi casna yuyachihuan nisha. Diosca juchata ranata mana yuyaricchan, chasnallata mana pimas jucha rana yuyaita cunzhu. 14Randi maican runas paihua quiquin mana ali yuyaimandallatami umachitucun, chasna acpi juchata ranata yuyarin. 15Chi juchaga mana ali yuyaimandami llucshin, casna juchata rashcamandami huañuiga shamunga. 16Ñáuca llaquishca huauquiguna, ima umachitucunguichichu. 17Tucui aligunata, sumaccunatahuas jahuapachaibi tiyac Yaya Diosmi cushca. Paillatami indita quillatas estrellascunatahuas churara. Chigunaga caran uras cambiarisha paiguna tunuta llanduyachisha purinaun. Dios randiga mana ima uraspas cambiaricchan. 18Yaya Diosca pai munashcamandami ñucanchita japira paihua ali sirtu shimimandami ñucanchima huiñai causaita cungahua. Chasna cushami tucui pai rashcagunamandahuas ñucanchi punda tiyachun nisha churashca. 19Caita yuyarichi llaquishca huauquiguna. Ama yapa rimarisiqui aichichu, randi chunlla tucusha uyac aichi. Chasnallata ima dsaslla piñarisiqui aichichu. 20Maican piñaric runaga Dios munashcata mana pactachinzhu. 21Chasna acpi tucui mana ali yuyaigunatas, camba causaibi tiyac juchagunatahuas saquichi. Ali yuyaihuan Diospa shimita uyasha catichi. Chi shimiga camba shungu ucuibi tarpushcacuinta tiyauca canda quishpichinata ushanmi. 22Diospa shimita pactachichi. Yanga rinrillahuan uyasha mana pactachishaga cangunallatami llullariunguichi. 23Maican runas Diospa shimita uyashallata mana pactachishaga shuc runa espiyuibi paihua ñahui imasna acta ricurishallata shugratu cungari pasashcacuinta puriun. 25Randi maicanbas pai uyashcata mana cungarishaga, chi juchamanda lugaryachic mandashcagunata yuyarishallami causaun. Chi runaga ima ranagunaibihuas cushiyangami. 26Maican runa Diospa runa mani nishallata paihua quiquin calluta mana huatarishcacuinta jarcashaga paillatami llullariun. Chasna rauc runaga Diosta quirinimi niushahuas yangami rimaun. 27Randi sirtu Diosta quirishcata ricuchinaga casna man: Huaccha huahuagunatas, huaccha huarmigunatahuas yanapana, chasnallata mana cai mundu jucha yuyaihuan jiridsata causanachu. Chasna causacpiga Yaya Dios paigunata ali mangui nisha rimangami.


text: 1Señor Dioschus wasita mana sayarichin chayqa, yanqapaqmi wasichaqkunaqa wasichan, Señor Dioschus llaqtata mana waqaychan chayqa, yanqapaqmi llaqta qhawaqkunaqa qhawan. 2Hump'ita t'akarispa mikhunata mikhuykunaykichispaq tutallamanta sayariyniykichispas yanqapaqmi, ch'isillataña samaykuyniykichispas yanqapaqmi, Diosqa munakusqankunamanmi sumaq samakuyta qon. 3Señor Diospa qosqanmi wawakunaqa, paypa saminchanmi naceqkunaqa. 4Awqa-tinkuqpa hap'isqan wach'ikuna hinan wayna kashaqtin naceq wawakunaqa. 5¡Kusisamiyoqmi chay hap'isqan wach'ikuna hina askha wawayoqqa! Juezkunaq qayllanpi awqankunawan rimaqtinqa, manan p'enqachisqachu kanqa.


text: 1Chaymi Taytanchi Jesucristuman yupachicuptinchi, alli ñawinwan Tayta Diosninchi ricamanchi. Jesucristu wañuyninpa juchaynajta ricamashpanchi maquinçhüpis allilla cawachimanchi. 2Jesucristu camacächisha Tayta Diosninchipa shungunwan tincunanchipaj. Payga llaquipämashpanchi maquinçhu purichimanchi. Janaj pachaman apacamänanchita musyarpis, cushish cawaycanchi. Ñaupallançhu cawashunpaj. 3Runacuna ñacachimaptinchisi, cushish cawanchi. Ñacaywan Tayta Diosninchipa shungun munashannuy cawayta sumaj yaçhacunchi. 4Shungun munashannuy cawayta yaçhacuptinchi, shungunwan tincunchi. Shungunwan tincuptinchi, ñaupanman apacamänanchita mana yamacaypa shuyaraycanchi. 5Chaymi ñacayman çhayaptinchisi, shungunchi mana llaquicunchu. Manchäga maquinçhu Espíritu Santu purichimaptinchi, Tayta Diosninchi llaquipämashanchitapis sumaj tantiyacunchi. 6Llapanchi juchaçhu cawaptinchisi, wañuypita jishpiyta mana camäpacuptinchisi, nuwanchi-raycur Washäcuj Jesús wañuyman çhayananta Tayta Diosninchi camacächiran. 7Alli runata, Tayta Diosninchipa shiminta çharcuj runata pipis wañuy-caway washanman. 8Tayta Diosninchim ichanga sumaj llaquipämanchi. Wasguiptinchisi, juchaçhu aruycaptinchisi, jishpichimänanchi-raycur Washäcuj Jesús wañuyman çhayananta camacächiran. 9Wañur, caway-bïdanta çhurasha alli ñawinwan Tayta Diosninchi ricamänanchipaj. Washämaptinchi, Tayta Diosninchipa ullguynin jasacäcusha. Ñacaymanpis mana çhayachimäshunpänachu. 10Chiquiptinchisi, shungunwan shungunchi tincunanta munaran. Chaymi nuwanchi-raycur Wawan Jesús wañuyman çhayananpaj camacächiran. Cananmi ichanga cawarimusha. Cawarish caycar, sumaj yanapaycämanchi Tayta Diosninchipa maquillançhu cawananchipaj. Chaymi alli ricanacunchi. 11Chaypitam shiminchita mana amucurcunchichu. Manchäga alli ñawinwan Tayta Diosninchi ricamashanchipita, washämänanchi-raycur Tayta Jesucristuta caçhamushanpita sumaj cushicunchi. 12Sumaj tantiyacushun. Unayga Tayta Diosninchita mana wiyacur, Adán juchata aparicuran. Chaypita wañuran. Wañuran juchata aparicushanpita. Cananpis Adán-jina llapanchi juchata aparicushanchipita wañuyman çhayashunpaj. 13Moisés mana willapäcuptillan, unay runacunapis juchallaçhu cawaran. Chaymi paycuna chapacuyta mana camäpacuranchu: Shimiquita mana musyashcächu nir. Chaynuy chapacuptinsi, llapanpa juchanta Tayta Diosninchi jurgaparan. 14Chaymi Adán cawashan wichanpita Moisés cawashan wichancaman llapan runa juchata aparicushanpita wañuran. Quiquin Adán juchata aparicushan-jina llapan runa wañuyman çhayan Tayta Diosninchipa shiminta mana musyarpis. Chaymi tincuchiypa tantiyachimanchi: Adán llapan runata wañuyman jançharan. Washäcuj Jesúsmi ichanga llapan runata alli cawayta tarichinanpaj camacächiran. 15Jesucristu Tayta Diosninchita wiyacuran. Adánmi ichanga mana wiyacuranchu. Adánpita llapanchi wañuyman çhayashunpaj juchata aparicushanchipita. Jesucristupitam ichanga sumaj llaquipämashpanchi alli ñawinwan Tayta Diosninchi ricamanchi. Tayta Diosninchipa maquinman çhayachimänanchi-raycur caway-bïdanta Jesús çhuraran. 16Tayta Diosninchi llapanchita jurgapämäshunpaj ima juchata aparicushanchitapis. Jurgapämäshun Adán juchata aparicushanpita. Paypa juchan llapanchita aypämashcanchi. Juchayuj caycar, ñacayman çhayananchi camacan. Chaypis llaquipämashpanchi alli ñawinwan Tayta Diosninchi ricamanchi: Juchaynaj canqui nir. 17Adán mana wiyacushanpita llapanchi wañuyman çhayananchi. Jesucristu washämaptinchim ichanga, Tayta Diosninchiwan allina ricanacunchi. Sumaj llaquipämashpanchi alli ñawinwan ricamanchi. Chaymi janaj pachaçhu imaycamanpis Jesucristuwan cawashunpaj. 18Chaymi Adánlla juchata aparicush captinsi, llapanchitana Tayta Diosninchi jurgapämäshunpaj: Jucha-sapa canqui nir. Jesústa wiyacuptinchim ichanga, alli ñawinpa ricamashpanchi imaycamanpis cawachimäshunpaj. 19Adán mana wiyacushanpita llapanchi juchata aparicushcanchi. Jesústa wiyacushanchipitam ichanga alli ñawinwanna Tayta Diosninchi ricamanchi. 20Unayga Moiséswan Tayta Diosninchi shiminta musyachicuran runacuna alliçhu cawananpaj. Runacunam ichanga çharcuyta mana camäpacur, juchaçhu arushanta tantiyacuran. Juchata aparicuptinsi, Tayta Diosninchi mana yamacaranchu. Manchäga unay runacunatapis, nuwanchitapis sumaj llaquipaycämanchi. 21Mayganinchipis juchata aparicushanchipita wañuyman çhayananchi caran. Llaquipämashpanchi Taytanchi Jesucristu washämaptinchim ichanga, alli ñawinwan Tayta Diosninchi ricamanchi. Janaj pachaçhu imaycamanpis cawananchipaj shuntacamäshunpaj.


text: 1Chayraykun manaña astawan qankunamanta llakikuyta atispa, Atenas llaqtapi sapallayku qhepakunaykupaq rimanakurqayku. 2Hinaspan Diospa kamachin Cristomanta allin willakuykunata willaqmasiyku wawqenchis Timoteota kachamurqayku, iñiyniykichispi kallpachanasuykichispaq yanapanasuykichispaqwan, 3ama pipas chay sasachakuykuna hawa pisi kallpayananpaq. Qankunaqa yachankichisñan chay sasachakuykunata muchunanchista. 4Qankunawan kashaspaykuraqmi ñawpaqmantaña qatiykachasqa kananchistaqa willarqaykiku, chayqa ahinapunin karqan, imaynan yachankichisña hina. 5Chayrayku, ñoqapas manaña astawan qankunamanta llakikuyta atispa, imaynachus iñiyniykichispi kashasqaykichista yachanaypaq Timoteota kachamurqaykichis, kay hinata yuyaykuspa, “paqtan watiqaqqa wateqasunkichisman karqan, ahinapi llank'asqaykupas yanqapaq kanman”. 6Kunanmi ichaqa Tesalónica llaqtamanta kutimuspa Timoteoqa willawanku qankunaq iñiyniykichismanta, munakuyniykichismantawan. Munakuywansi ñoqaykumanta yuyarikushallankichispuni, ñoqaykuwan tupaykuytapas anchatapunis munashankichis, imaynan ñoqaykupas qankunawan tupaykuytapuni munashayku hinata. 7Chayrayku wawqe-panaykuna, hinaña sasachakuykunapi muchuykunapi kashaspaykupas, iñiyniykichispi qaqata sayashasqaykichista yachaspa maytapuni sonqochakurqayku. 8Kunanqa kawsariykun, qankuna Señorwan hukllachasqa kaspa mana kuyuriq kashasqaykichismanta. 9Chhaynaqa, ancha hatun kusikuywanmi Diosninchispa ñawpaqenpi qankuna hawa q'ochukushayku, chaymantan mana imaynatapas Diosman graciasta qoyta atishaykuchu. 10Tuta-p'unchaymi Diosmanta tukuy sonqo mañakullaykupuni qankunawan uya-uyapura tupaykunanchispaq, iñiyniykichispi manaraq yachasqaykichista yachachinaykupaqwan. 11Anchatan munashayku kikin Dios Yayanchispuni, Señorninchis Jesucristopiwan qankunaman watukuq hamunaykupaq ñanta wakichinanta. 12Señorpuni munakuyniykichista wiñachispa llimp'arichichun qankunapipas hinallataq lliw runakunapaqpas, imaynan ñoqaykuq munakuyniykupas qankunapaq llimp'arishan hinata. 13Payllataq sonqoykichispi allinta kallpachasunkichis, Señorninchis Jesucristo llapallan ch'uya kaqkunawan hamuqtin, Dios Yayanchispa qayllanpi qankunapas ch'uya mana huchachana kanaykichispaq.


text: 1Ocoziaspa churin Joás iskay chunka kinsayoqkaq watapi kamachikushaqtinmi, Jehupa churin Joacazqa Israelpi kamachikuyta qallarirqan, kamachikurqantaq Samariamanta chunka qanchisniyoq watata. 2Manapunin Señor Diospa munayninman hinachu ruwarqan, aswanpas Nabatpa churin Jeroboampa Israelta huchallichisqan huchakunatan ruwarqan, manataq chaykunamanta t'aqakurqanchu. 3Chay hawan Señor Diosqa Israel contra sinchita phiñakurqan, chaymi Siria suyu rey Hazaelman churin Ben-Hadadmanwan hap'iykachirqan unay watakuna kamachinpi kanankupaq. 4Hinan Joacazqa Señor Diosmanta mañakurqan, Señor Diosqa rikurqanmi imaynatachus Siria reyqa Israel runakunata sinchitapuni muchuchishasqanta, chaymi payqa mañakusqanta uyarirqan. 5Hinaspan Señor Diosqa Israel runakunaman huk qespichiqta kacharqan, ahinapin paykunaqa Siria suyuq kamachisqan-kaymanta qespikurqanku, chaymi kaqlla ñawpa hina wasinkupi thak-nisqa tiyarqanku. 6Chaywanpas manapunin t'aqakurqankuchu Jeroboampa ayllunkunaq Israelta huchallichisqan huchakunamantaqa, aswanpas huchallikushallarqankupunin. Asera diosaq rikch'ayninpas Samariapi kashallarqanpunin. 7Joacazpa ejercitonqa pisichallañan qheparqan, phisqa chunka caballería soldadokuna, maqanakuypaq chunka carretakuna, chunka waranqa chakillapi soldadokunapiwan, Siria suyu reymi wakinkunataqa ch'usaqyachirqan hallp'ata hinaraq ñut'uspa. 8Joacazmanta wakin willakuykunapas tukuy ruwasqanmantapas atiyninmantapas Israel Reykunaq Willakuynin Qelqapi qelqasqan kashan. 9Wañupuqtinqa Samariapin p'ampapurqanku. Chay qhepatataq churin Jehoás rantinpi kamachikurqan. 10Judá rey Joás kinsa chunka qanchisniyoqkaq watapi kamachikushaqtinmi, Joacazpa churin Jehoasqa Israelpi kamachikuyta qallarirqan, kamachikurqantaq Samariamanta chunka soqtayoq watata. 11Manapunin Señor Diospa munayniman hinachu ruwarqan, payqa manan t'aqakurqanchu Nabatpa churin Jeroboampa Israelta huchallichisqan lliw huchakunamantaqa, aswanpas ruwashallarqanpunin. 12Jehoasmanta wakin willakuykunapas, tukuy ruwasqanmantapas, atiyninmantapas, Judá rey Amasiaswan maqanakusqanmantapas Israel Reykunaq Willakuynin Qelqapi qelqasqan kashan. 13Jehoás wañupuqtinqa Samariapin p'ampapurqanku, Israel reykuna p'ampasqa qayllapi. Chay qhepatataq Jeroboam kamachikurqan. 14Eliseotaqa wañuy onqoymi hap'irqan, chaymi Israel rey Joasqa watukuq rirqan, hinaspan ñawpaqenpi waqarqan: –¡Taytalláy! ¡Taytalláy! ¡Qanqa Israelpa atiyniyoq hark'aykuqninmi karqanki! nispa. 15Eliseotaq nirqan: –Hap'iy huk wach'ita iskay kinsa wach'inatawan, nispa. Hinan reyqa hap'irqan huk wach'ita iskay kinsa wach'inatawan. 16Chaymi Eliseoqa nirqan: –Wach'inaykipaq wakichikuy, nispa. Wakichikuqtintaq Eliseoqa makinta reypa makin pataman churarqan, 17hinaspa nirqan: –Inti lloqsimuy lado ventanata kichariy, nispa. Kichariqtintaq kamachirqan: –¡Wach'illayña! nispa. Hinan reyqa wach'irqan. Eliseotaq qaparirqan: –¡Señor Diospa llallichiq wach'inan! ¡Siria suyuta atipaq wach'ina! ¡Qanmi Siria runakunata Afecpi atipanki ch'usaqyachinaykikama! nispa. 18Chay qhepatataq Eliseoqa reyta nirqan: –Hap'iy wach'inakunata, nispa. Hap'iqtintaq kamachirqan: –Kunanqa pampata waqtay, nispa. Hinan reyqa kinsa kutillata pampata waqtarqan. 19Chaymi profetaqa reypaq phiñakurqan, nirqantaq: –Phisqa kutitapas soqta kutitapas pampata waqtawaq karqan chayqa, Siria runakunata ch'usaqyachinaykikaman atipawaq karqan, kunanqa kinsa kutillatan paykunata atipanki, nispa. 20Eliseo wañukapuqtintaq p'ampapurqanku. Sapa wata hinan tarpuy kinrayta Moabmanta llat'anaqkuna Israel suyuman hamullaqkupuni. 21Huk kutinmi Israel runakuna huk wañusqa qharita p'ampasharqanku, hinan llat'anaq t'aqa hamushasqanta rikuspanku ayata wikch'uykurqanku Eliseo p'ampasqa t'oqoman, hinaspan ayqekurqanku. Chay qhariq ayantaq Eliseoq tullunkunaman tupaykuspa hina kawsarirqanpuspa sayarirqan. 22Rey Joacazpa lliw kamachikusqan p'unchaypin Siria suyu rey Hazaelqa Israelta muchuchisqa. 23Chaywanpas Señor Diosmi Israel runakunata munakurqan, khuyapayarqan, sumaqta qhawarirqan, Abrahamwan, Isaacwan, Jacobwan rimanakusqanrayku. Chaymi kunan p'unchaykamapas mana ch'usaqyachirqanchu, manallataq ñawpaqenmantapas wikch'urqanchu. 24Siria suyu rey Hazael wañupuqtinqa, churin Ben-Hadadmi rantinpi kamachikurqan. 25Hinan Joacazpa churin Jehoasqa Ben-Hadadmanta qechusqan llaqtakunata chaskikapurqan, chaykunatan Ben-Hadadqa taytan Joacazwan maqanakushaspa qechusqa. Jehoasqa kinsa kutitan Ben-Hadadta atiparqan, hinaspan qechukapurqan Israelpa llaqtankunata.


text: 1Chay tyimpuqa Dyuspi kriyiqkuna mastana achkayaq qallarisha katinllapanaqa, chay griego rimaypi rimaqkunaqa rimapakuqllapa chay hebreo rimaypi rimaqkunapaqqa, kaynu nir: "Chay griego byuda warmikunaqashi, chay hebreo byuda warmikuna yupayqa mana aypaqchu kasha chay ministiyashan qukuyashanllapamantaqa" nir. 2Chaymi chay dusi akrakasha apustulkunaqa, tukuy kriyiqkunata tantar niranllapa: --Manami allinchu nuqakuna Dyuspa rimananta yach'achikuyashayllapata dijar, mikuy tantashanchikllapata qukunayllapapaqqa. 3Chayrayku kriyiq masiykuna, qamkunallamanta akrayllapa syiti runakuna, kusa allin yarpuyniyjun, kusa intrakaq, Dyuspa Santu Ispiritunwan kaqkunata ima. Paykunatana willatiyllapa, kay ruraykunataqa rurananllapapaq. 4Nuqakunaqami Dyusman mañakur ima, paypa rimayninta yach'achikushaqllapa maydiyapis nir. 5Chaymi Jesucristupi kriyiqkunaqa tukuynin "Allinmi chay nishaykillapaqa" nir, akraranllapa Estebanta. Paymi Amitunchikpi kusata kriyiq, chaynulla Dyusninchikpa Santu Ispiritunwan karan. Akraranllapapismi: Felipita, Procuruta, Nicanorta, Timonta, Parmenasta, Nicolasta ima. Pay Nicolasmi Antioqui'a pwiblumanta karan. Piru yach'akushami karan Israel runakunapa kustumrinkunata. 6Chaymantaqa aparanllapa paykunataqa chay apustulkunapa naypanman. Ch'achitinllapaqa apustulkunaqa, chay syiti akrakashan runakunata, allitana Dyusta sirbinanpaq nir, paykunapa ananman makinkunata ch'urar, Dyusman mañakuranllapa. 7Chaynulla, Dyus rimashantaqami tukuy parlakutinllapa, kriyiqkunamapis achkana karanllapa Jerusalenpiqa. Chaynullami, Jesucristupiqa chay Israelmanta kurakunamapis kusala achkana kriyiranllapa. 8Dyus yanapatinmi, Estebanqa ashwan kusala pudirniyjun kar, milagrukunata, mana ruraypaq shumaq imakunata ima ruraran tukuypa naypanpi. 9Chaymantami tantakananllapa wasi Libertos shutiqmanta wakin runakuna, chaynulla Cirene, Alejandri'a pwiblumanta kaqkuna, chaynulla chay Cilicia, Asia lugarmanta kaqkuna ima tantanakur, Estebanwan willanakuq qallariranllapa. 10Piru chay runakunaqa mana upallachiytaqa puytiranllapachu. Chaqa Estebanqa, Dyuspa Santu Ispiritun yanapatin, kusa shumaqta rimayaran. 11Chaymi Estebanta kuntraq runakunaqa mana imanupis binsiyta puytirqa, wakin runakunata pagraran rimananllapapaq Estebanpa kuntran kaynu nir: "Estebantami, Moisespa, chaynulla Dyusninchikpa kuntranta rimaqta uyapasha kanillapa" nir. 12Chaynu llullakutinllapami, runakunaqa kriyir tukuy ruku mantakuqkunawan, Moise's mantakushanta yach'ar yach'achikuqkunawan tantanakur kusata piñakuranllapa. Chaynu piñakurllapami Estebantaqa aypar aparanllapa kusa mas karguyjunkunapa naypanman. 13Chaynulla tistigukunatapis, Estebanpa kuntran rimar llullakunanllapapaq maskaranllapa. Chaymi kaynu niranllapa: --Kay runaqami kusa saqra mana rimaypaqkunata waran riman Dyuspa wasinpaq, chaynulla kusa allin mantakushanpaqmapis. 14Chaynullami uyapasha kanillapapis kaynu niqta: 'Nazaretmanta Jesusshi, Dyuspa wasinta ratachiyanqa. Chaynullashi Moise's kustumrinta qumashanchikllapatapis ukmanpaqna tikrayanqa' nir. 15Chaynu nitinllapami, tukuy kusa mas karguyjunkuna, Estebanta chaparqa, rikaranllapa kusa angelnula qaqllitayjunta.


text: 1Waugui-panicuna, wilacushgäta chasquicäriptiqui manami manacaglapagtsu gamcunata yachatsishcä. 2Musyapäcushgayquinogpis gamcuna cagman manarag chämuptë Filipos marcacho chiquimashpan runacuna fiyupami magapäcamargan. Gamcuna cagchöpis runacuna tsaynoglami chiquipäcamashga. Tsaynog caycaptinpis Tayta Diosnintsimi yanapamashga ali wilacuyninta mana mantsacuypa wilacärinäpag. 3Gamcuna cagcho nogacuna manami lutan yachatsicuytatsu wilacärishcä, sinöga Jesucristupa ali wilacuynintami. Tsaynogpis manami guellay-raycutsu ni pitapis lutanta criyitsinä cashgatsu wilacärishcä. 4Tsaypa trucanga Tayta Diosnintsi munashgannoglami wilacurcaycä. Paymi cachamashga ali wilacuyninta wilacärinäpag. Tsaymi wilacuyninta runacuna mana chasquicuptinpis Tayta Dios munashgannogla ali wilacuyninta wilacurcaycä. Payga shonguntsi imata yarpashgantapis musyaycanmi. 5Musyapäcushgayquinogpis manami gamcunata alabapashcätsu: “Paycunata alabapaptëga chasquicamangami” nishpä. Tsaynogpis manami imaypis yarpapäcushcätsu pipa guellaynintapis sacrilapa jorguyta. Tsaynog cashgätaga Tayta Diosnintsi musyanmi. 6Tsaynogpis manami gamcunapis ni waquin runacunapis yachag cashgäta yarpänayquipagtsu gamcuna cagcho wilacärishcä. Jesucristupa apostolnin caycarga gamcunata gastöcunapag manacömanmi cargan. 7Manacunäpa trucanga wawanta maman cuyashgannogmi gamcunatapis cuyashpä mana cobraylapa Jesucristupa wilacuyninta wilapargä. 8Gamcunata cuyarmi listu cargä gamcuna-raycu wanupäcunäpagpis. 9Waugui-panicuna, musyashgayquinogpis gamcuna cagcho car manami munapäcorgätsu gastöcunapag camaripämänayquita. Tsaymi Jesucristupa wilacuyninta wilacunäpag quiquëcuna arupäcorgä. 10Gamcunapis y Tayta Diosnintsipis musyanmi gamcuna cagcho car jutsata mana ruraypa pï-maywanpis mana rimanacuypa ali cawapäcushgäta. 11Tsaynogpis musyapäcunquimi tsurincunata taytan cuyar shacyätsishgannog gamcunata shacyätsishgäta. 12Shacyätsirmi gamcunata tantyatsergä Tayta Diosnintsi munashgannog cawapäcunayquipag. Gamcunataga Tayta Diosnintsimi acrashushcanqui paypa naupancho imayyagpis cushishga cawapäcunayquipag. 13Jesucristupa ali wilacuyninta gamcunata wilapaptë manami yarpapäcushcanquitsu wilapashgäcuna runacunapa yarpaynin cashganta, sinöga tantyacärishcanqui Tayta Diosnintsipa wilacuynin cashgantami. Tsaynog tantyashpayquimi lapan shonguyquiwan tsay ali wilacuyta chasquicärishcanqui. Tsaynog chasquicäriptiquimi Tayta Diosnintsi yanapaycäshunqui pay munashgannog cawapäcunayquipag. Tsaynog yanapashushgayquipitami imaypis Tayta Diosta agradëcicärë. 14Jesucristuta chasquicushgayquipita manami gamcunalatsu nacarcaycanqui, sinöga Israel nacioncho cag waugui-panicunapis Jesucristuta chasquicushganpita nacarcaycanmi. Tsaynog captinpis ama yarpapäcuytsu Tayta Diosnintsi gongaycushushgayquita. 15Señornintsi Jesucristutapis runacuna chiquerganmi. Payta chiquirmi autoridäcunaman entregargan wanutsishga cananpag. Tsaynoglami Tayta Diosnintsipa profëtancunatapis chiquir unay Israel runacuna wanutsipäcorgan. Tsaynog runacunaga nogacunatapis chiquimarmi may marcaman chayaptëpis gargaycäman. 16Paycunaga Jesucristupa wilacuyninta pipis wilacunanta mana munarmi tsapata churapaycan. Nogacunatapis tsapata churapaycäman mana Israel runacunaman Jesucristupa ali wilacuyninta apaptë. Tsaynog cashganpitami paycunataga Tayta Diosnintsi fiyupa rabiashpan infiernuman gaycongapag. 17Waugui-panicuna, gamcunawan juntu mana carpis gamcunapag imaypis yarparaycämi. Tsaymi imaycanogpapis yapay watucog cutimuyta munarcaycä. 18Tsaynog cutimuyta munaptëpis atsca cutimi Satanás tsapata churapämashga. Tsaymi shamuyta mana camäpacushcätsu. 19Jesucristupa ali wilacuyninta wilacärishgäta chasquicur payman mana ajayaypa yäracurcaycashgayquita musyarmi nogacuna cushicärë. Tsaynogpis Señornintsi Jesucristo cutimuptin paypa naupancho gamcunawan tincunantsipag cashganta musyarmi pasaypa cushicärë.


text: 1Cananwanga quimsa cutinami gamcunaman watucag shamushä. Yarpäyay Tayta Diosninsipa palabrancho cayno guelgaraycashganta: “Lutanta rurashgan musyacänanpäga ishcay o quimsa runacunarämi lutanta rurashganta ninman.” 2Saynölami ishcay cag shamuynëcho gamcunata mayna nergä jusalicuycäyashgayquita cachariyänayquipä. Canan cutimur saynöla jusalicuylacho cawaycagta tarerga mana cuyapaypami olgutupäshayquipä. 3Gamcunaga munaycäyanqui Jesucristupa apostolnin car jusalicogcunata olgutupänätarä. Chämur olgutupaptërämi musyamanquipä. Apostolnin canäpä churamag Jesucristupis manami pitapis jananpansu, sinöga munayyogmi caycan jusalicogcunata pitapis castigananpä. Saymi jusalicuycagta tarerga corönayqui jatish captiquipis lapayquita olgutupäshayqui. 4Jesucristo cruzcho wanush caycaptinpis Tayta Diosninsimi payta cawarisimush. Saynölami nogapa conträ sharcuyaptiquipis Jesucristuman yäracuptë Tayta Dios yanapäman gamcunata corriginäpä. 5Quiquiquicuna imano cayashgayquitapis tantyacuyay. Saynöpis Jesucristuta rasunpaypa chasquicushgayquita o mana chasquicushgayquitapis shumag tantyacuyay. Payta rasunpaypa chasquicush cayaptiquega tantyacanmanmi Jesucristupa maquincho caycäyashgayqui. Cuidä payman janan shongula yäracuycäyanquiman. 6Rasunpaypa payta chasquicorga nogapäpis tantyayanquimanmi Jesucristupa apostolnin cashgäta. 7Apóstol cashgä musyacänanpäga conträ runacuna munayan gamcuna cagman shamur jusalicogcunata olgutupänätarä. Paycuna sayno munayaptinpis gamcuna cagman chämur alita ruraycagta tarir manami pitapis olgutupäshänasu. Noga más munä watucag shamur Tayta Dios munashganno gamcuna cawaycagta tariytami. Saymi Tayta Diosta manacuycäyä jusalicuycunata cacharir pay munashganno cawayänayquipä. 10Cay guelgamushgäcunata cäsucuyaptiqui gamcuna cagman chämushpä mananami olgutupäshayquinasu. Manami laquicasinäpäsu Tayta Dios churamash apóstol canäpä, sinöga shumag shacyäsinäpämi. 11Waugui-panicuna, imaypis cushicuyay. Tayta Diosninsi munashganno cawanayquipä cay cartacho tantyasishgäno cawayay. Jucniqui jucniquipis cuyanacur ali cawayay. Sayno cawayaptiquimi cuyapäcog y ali cawayta gomagninsi Tayta Dios imaypis yanapäyäshunqui. 12Jucniqui jucniquipis cushishla saludanacuyay. 13Saynöpis caycho caycag waugui-panicuna salüduntami gamcunapä apasicayämun. 14Señorninsi Jesucristuwan Tayta Diosninsi y Santu Espiritupis gamcunata imaypis cuyapaycuyäläshunqui. [Amén.]


text: 1Pedrowan Juanwan runakunaman rimaykushaqtinkun sacerdotekuna, Dios yupaychana wasi guardiakunaq umallin, saduceokunapiwan hamurqanku. 2Paykunaqa sinchitan phiñakurqanku Pedroq Juanpiwan: Jesuspa kawsarimpusqanmanta, lliw wañuqkunapas kawsarimpunanmantawan yachachisqankumanta. 3Hinaspan paykunata hap'ispa ch'isiña kaqtin carcelman qhepantin p'unchaykama churarqanku. 4Chaywanpas paykunaq willasqanta uyariqkunaqa askhan Jesuspi iñirqanku. Chaymi qharikunalla yupasqa phisqa waranqa hina karqanku. 5Qhepantin p'unchaytaq Jerusalén llaqtapi huñunakurqanku kamachikuqkuna, kurak runakuna, kamachikuy simita yachachiqkunapiwan. 6Hinallataq chaypi kasharqanku: Uma sacerdote Anaspas, Caifaspas, Juanpas, Alejandropas, uma sacerdote ayllumanta wakinkunapiwan. 7Hinaspan Pedrota Juantawan chawpinkupi sayaykachispa tapurqanku: –¿Ima atiywanmi, piqpa sutinpin, qankunaqa kayta ruwashankichis? nispa. 8Chaymi Pedroqa Santo Espirituwan hunt'a kaspa paykunata nirqan: –Llaqta kamachiqkuna, Israelpi kurak runakuna, 9qankunan tapushawankiku huk onqosqa runata allin ruwasqaykumanta imaynamantachus qhaliyachisqaykumantawan. 10Chhaynaqa, qankunapas llapa Israel runakunapas yachaychis, Nazaret llaqtayoq Jesucristoq sutinpin kay runaqa qhaliyarqapun, chaymi qayllaykichispi sayashan. Chay Jesucristotan qankunaqa chakatarqankichis, ichaqa Diosmi payta wañusqanmanta kawsarichimpun. 11Diospa Simin Qelqan nin: “Wasita perqashaspaykichis wikch'usqaykichis rumin kunanqa esquina hap'iq rumi kapun”, nispa. (Chay rumiqa Jesucriston). 12Manan hukpiqa qespikuy kanchu, manataqmi kay pachapiqa huk sutipas kanchu runakuna qespichisqa kananchispaq, nispa. 13Chaymi kamachikuqkunaqa Pedrota Juantawan mana manchakuspa rimasqankuta uyarispa, mana estudiaq runakunalla kasqankutawan yachaspa muspharqanku, hinan chayraq repararqanku Jesuspa puriqmasin kasqankuta. 14Qhaliyachisqa runapas paykunawanmi sayasharqan, chaymi manaña imatapas paykuna contra rimarqankuchu. 15Hinaspanmi umalli runakunaq huñunakuyninmanta Pedrota Juantawan hawaman lloqsichispanku paykunalla rimanakurqanku: 16–¿Imanasuntaq kay runakunata? Jerusalén llaqta llapallan runakunan yachan kay musphana milagro ruwasqankutaqa, manataqmi chaytaqa negayta atisunmanchu. 17Aswanpas, wakin runakuna amaña yachanankupaq paykunata manchachisunchis: Kunanmantaqa amañan pimanpas Jesuspa sutinpiqa rimankichischu, nispa. 18Hinaspan kamachikuqkunaqa paykunata waqyaykuspa kamachirqanku: –Amañan Jesuspa sutinpiqa rimankichischu, amapunin pimanpas yachachinkichischu, nispa. 19Chaymi Pedroqa Juanpiwan nirqanku: –Qankuna kikiykichis chaninchaychis, ¿Diospaqqa allinchu kanman payta mana kasukuspa qankunata kasukuyniyku? 20Rikusqaykuta uyarisqaykuta willaytaqa manapunin upallakuykumanchu, nispa. 21Chay qhaliyachisqamantaqa llapa runan Diosta hatuncharqanku, chaymi kamachikuqkunaqa mana imaynamantapas muchuchiyta atispa, paykunata manchachispalla kacharipurqanku. 22Chay qhaliyachisqa runaqa tawa chunka kurak watayoqñan karqan. 23Kacharisqa kaspankutaq Pedrowan Juanwan iñiq-masinkuqman ripurqanku, hinaspan sacerdote umallikunaq kurak runakunaq paykunaman imaynatachus nimusqankuta willakurqanku. 24Chayta uyarispan paykunaqa huk sonqolla Diosmanta mañakurqanku: –Munaychakuq Señor Diosniyku, qanmi hanaq pachata, kay pachata, lamar-qochata, chaykunapi lliw kaqkunatapas kamarqanki. 25Qanmi Santo Espirituwan ñawpa taytayku kamachiyki Davidta rimachirqanki: “¿Imaraykun hatun suyukunaqa awqa sayarinku? ¿Imaraykun llaqtakunaqa yanqanpaq yuyaychanakunku? 26Kay pacha reykunan Señorpa contranpi sayarinku, Hawisqan Reypa contranpi sayarinku”, nispa. 27Cheqaqtapunin Herodespas Poncio Pilatopas kay llaqtapi huñunakurqanku mana judío runakunawan Israel runakunapiwan mana huchayoq kamachiyki Jesuspa contranpi, paytan akllakurqanki Cristo kananpaq. 28Chaytan paykunaqa ruwarqanku ñawpaqmantaña yuyaykusqaykiman hinapuni hunt'akunanpaq. 29Kunanqa, Señor Diosniyku, qhawariy manchachiwasqankuta, kamachiykikunatapas kallpachawayku mana manchakuspa simiykita willanaykupaq. 30Chhaynallataq atiyniykita rikuchiy mana huchayoq kamachiyki Jesuspa sutinpi onqosqakunata qhaliyachispa, señalkunatapas milagrokunatapas ruwaspayki, nispa. 31Mañakuyta tukuqtinkutaq, huñukusqanku cheqasqa kuyurirqan, hinan llapankuman Santo Espirituqa hunt'aykurqan, chaymi mana manchakuspa Diospa siminta willarqanku. 32Llapa iñiqkunan huk sonqolla huk yuyaylla karqanku. Manan pipas “ñoqaqmi” niqchu ima kaqninkunatapas, aswanqa tukuy imankupas llapallankupaqmi karqan. 33Ancha atiywanmi apostolkunaqa Señor Jesuspa kawsarimpusqanta willasharqanku, Diostaq llapallankuta sumaqta qhawarispa samincharqan. 34Manan pipas ima pisichikuqpas paykuna ukhupiqa karqanchu. Llapan kaqniyoqkunan hallp'ankuta wasinkuta vendespa, vendesqanku preciota apaspanku 35apostolkunaman entregarqanku, chaymi sapankaman pisichikuqtin qoqku. 36Leví ayllumantan Chipre islapi naceq José sutiyoq runa karqan, paytan apostolkunaqa Bernabé sutiwan suticharqanku, chay sutin “sonqochaq” ninanta nin. 37Paymi hallp'anta venderqan hinaspan qolqeta apaspa apostolkunaman qorqan.


text: 1Patroncuna, ashmayniquicunata ali ricar imachöpis yanapanqui. Gampapis patronniqui jana patsachömi caycan. Paymi juzgashunquipag ashmayniquita mana ali ricaptiquega. 2Tayta Diosnintsita agradëcicushpayqui lapan shonguyquiwan payta imaypis manacäriy. 3Nogapagpis Tayta Diosta manacuyculay ali wilacuyninta wilacuptë shumag chasquicärinanpag. Paypa wilacuynenga pï-maypis Jesucristuta chasquicogcuna salvacunanpagmi caycan. Tsay wilacuyninta wilacushgäpitami carcilchöpis wichgaraycä. 4Tsaynogpis Tayta Diosnintsita manacuyculay ali wilacuyninta runacunata wilapar shumag tantyatsinäpag. 5Jesucristuta mana chasquicog runacunawan ali cawapäcuy. Tsaynogpis Jesucristupa wilacuyninta tantyatsinayquipag listula carcaycay. 6Tantyatserga ali shimilayquipa parlapanqui. Tsaynogpis camaricushgala carcaycay pipis tapucushuptiqui tantyatsinayquipag. 7Caycho prësu carpis ali caycashgäta wilashuptiqui cushicunayquipagmi cuyay wauguintsi Tíquicuta gamcuna cagman cachaycämö. Paymi nistashgäcunata camaripaycäman. Tsaynoglami paypis Jesucristupa wilacuyninta wilacuycan. 9Tíquicuwanmi marca mayiqui cuyay wauguintsi Onésimutapis cachaycämö. Paycunami wilashunquipag caycho ima pasashgancunatapis. 10Nogawan prësu caycag wauguintsi Aristarcumi gamcunapag salüdunta apatsicamun. Tsaynogmi Bernabëpa prïmun Marcuspis salüdunta apatsicamun. Marcos chämuptin yätsishgänogla shumag chasquiyculay. 11Tsaynoglami Justo nipäcushgan Jesuspis salüdunta gamcunapag apatsicamun. Aristarco, Marcos y Justumi Jesucristupa wilacuyninta ali wilacäshimashga. Paycunanöga manami waquin Israel mayëcuna wilacäshimashgatsu. Israel mayëcuna conträ sharcuptinpis paycuna manami cachaycamashgatsu. 12Marca mayiqui Epafraspis salüduntami gamcunapag apatsicamun. Paymi gamcunapag Tayta Diosnintsita imaypis lapan shongunwan manacuycan Diosnintsi munashgannog ali cawapäcunayquipag. 13Payga pasaypami gamcunapag laquicuycan. Tsaynoglami laquicuycan Laodiceacho y Hierápolischo caycag waugui-panicunapagpis. 14Cuyanacushgä médico Lucaswan Dimaspis salüduntami gamcunapag apatsicamun. 15Salüdöta goyculanqui Laodiceacho cag waugui-panicunatapis. Tsaynogpis salüdöta goyculanqui Ninfata y wayincho juntacag waugui-panicunatapis. 16Cay cartata liyircurna apatsipäcunqui Laodiceacho cag waugui-panicunaman paycunapis liyipäcunanpag. Laodicea marcacho caycag waugui-panicunapagpis juc cartata apatsishcä. Tsay apatsishgä cartata liyircurmi paycunapis apatsimonga gamcunapis liyipäcunayquipag. 17Wauguintsi Arquiputa caynog nipäcunqui: “Señornintsi Jesucristupa wilacuyninta wilacunayquipag churashga caycarga mana guellanaypashi wilacunqui.” 18Cay cartata dictashgänogla juc escribipämashga captinpis cay salüdötaga quiquëmi escribimö. Mana gongaylapa Tayta Diosnintsita manacäriy prësu caycashgäpita jorgamänanpag. Tayta Diosnintsi lapayquita cuyapayculäshunqui. [Amén.]


text: 1Chaymanta Jesuska chay milagruta rurashkanwasha Jerusalenman rirkan fiestata pasak. Tukuy wata ñukaykuna judiyu runakuna Tata Diosta kuyashpa chay fiestata rurak kanisapa. 2Jerusalen llaktaman ovejakuna yaykunan punku ladunpi suk sumak tantanakudu kocha tiyan. Chay kochapa shutin Betsata. Chayllapi pichka tambukuna tiyarkan. 3Chaypi aypa unkudu runakuna samaksapa. Sukkuna mana kawakuyta atipak karkansapa. Sukkuna mana puriyta atipak karkansapa. Sukkuna mana nima kuyuy atipak karkansapa. 4Mana ni pi yachashkan ora Tata Diospa angelnin chay yakuta kuyuchik. Chay angel yakuta kuyuchiptin maykan runa ñawpakta chay yakupi yaykuk unkuyninmanta alliyak. Chayrayku aypa unkudu runakuna alliyanayashpa shuyaksapa angel chay yakuta kuyuchinanpa. 5Chay unkudukunawan tantalla suk runa kimsa chunka pusak watata unkudu karkan. 6Jesus chaypi chayashpana payta kawarkan. Aypa watakunata unkudu kawsashkanta yachashpa tapurkan: —¿Munankichu alliyayta? 7Chashna Jesus tapuptinna chay runaka willarkan: —Señor, yaku kuyuptin mana ni pi churawak runa tiyanchu. Ñuka sukaman yaykunayaptini sukmi mishawashpa yaykun. 8Chaypina Jesuska willarkan: —¡Atarimuyna! ¡Kamillaykita apishpana rillay! 9Chashna Jesus willaptin chay unkudu runaka alliyarkan. Chaypina kamillanta apishpa kushikushpana kallarirkan puriyta. Chay diya karkan samana diya. 10Chayrayku judiyu awtoridarkuna chay alliyadu runataka willarkansapa: —Kunanka samana diyami. Ñukanchikunapa killkadunchikunapi willawanchisapa samana diya ama nimata apananchikunapa. Chayrayku chay kamillaykita ama apaychu. 11Chashna michaptinkunana chay runaka aynirkansapa: —Chay alliyachiwak runami willawashka: “Kamillaykita apishpa rillay.” 12Chaypina chay awtoridarkunaka tapurkansapa: —¿Pití chay “kamillaykita apishpa rillay” willashuk runaka? 13Chashna tapuptinkuna chay runaka mana riksirkanchu pimi alliyachishka nishpa. Jesus alliyachishkanwasha chay aypa runakunapa chawpinkunapi yaykushpa pakakurkan. 14Chaymanta Tata Diospa wasinpi Jesuska chay alliyachishkan runataka tarirkan. Chaypi willarkan: —Mash uyariway. Ñami alliyaduna kanki. Amana kutin uchallikuynachu ama ashwanta sufrishpa kawsanaykipa. 15Chashna willaptinna chay runaka awtoridarkunata rirkan willak Jesus alliyachishkanta. 16Samana diya chay unkuduta alliyachishkanrayku chay awtoridarkunaka Jesusta chiknirkansapa. 17Chikninankunata yachashpa Jesuska willarkansapa: —Tatayni Dioska tukuy diya tukuy runakunata yanapansapa. Ñukapish iden Tataynishina tukuy diya tukuy pita yanapaykani. 18Chashna willaptinkuna chay awtoridarkunaka Jesusta sukaman munarkansapa wañuchiyta samana diya rikchak layata ruraptin. Paykunaka ashwanta chiknirkansapa runalla kashpa Tata Dioswan igualanakunayashpa rimaptin Tata Dios kikinpa tatan kananta. 19Chashna chay awtoridarkuna wañuchinayaptinkuna Jesuska willarkansapa: —Mash allita uyariwaychi. Tata Diospa chaylla wambran kashpayni kikinimanta mana atipanichu nimata rurayta. Tatayni Dios rurananta kawashpara chayllata rurani. Tatayni ruraykananllata ñukapish rurani. 20Tataynika sukaman ñukata kuyawan. Rikchak laya rurananta yachachiwan payshina ñukapish ruranaynipa. Kunanmantapacha yanapawanka ashwan almirana milagrukunata ruranaynipa. Chayta kawashpaykichi sukaman almirankichi. 21Tatayni Dioska wañudu runakunata atipan kawsachimuyta paywan kuyanakushpa kawsanankunapa. Payshina ñukapish tukuy munashkayni runakunata kawsachimuni. 22Chaymanta Tatayni Dioska mana ni pita chatakunchu. Payka willawashka ñuka willanaynipa pitami kastiganka pitami perdonanka nishpa. 23Chashna Tata Dios willawaptin tukuy runakuna ñukata iden Tataynitashina kuyawanankuna tiyan. Mana kuyawashpankunaka kachamuwak Tataynitapish mana kuyansapachu. 24Allita willaykichi. Kankuna yachachikunaynita kreyinaykichi tiyan. Kachamuwak Tata Diostapish kreyinaykichi tiyan. Chashna yachachikushkaynita kreyiptikichika mana tukuyniyukta kawsankichi. Mana ninamanchu rinkichi. Wañudu kanaykichimanta kawsamunkichi. 25Allita willaykichi. Suk tiempu chayamunka chay tiempuka ñami chayamushkana ñuka Tata Diospa wambran yachachikuptini aypa uchasapakuna uyariwanankunapa. Chay uchasapakunaka iden wañudukunashinami. Yachachikuptini tukuy uyariwakkuna mana tukuyniyukta Tata Dioswan tantalla kawsankasapa. 26Tata Dioska kikinllamantami mana tukuyniyukta kawsan. Chaymanta pay munaptin ñukapish chaylla wambran kashpayni kikinillamanta mana tukuyniyukta kawsani. 27Tatayni kay allpaman kachamuwashka runa kanaynipa. Chayrayku ñukata willawashka tukuy runakunata willanaynipa pikunami allita rurashka pikunanami mana allitachu rurashka nishpa. 28Chashna ñuka yachachikuptini ama almiraychichu. Suk tiempu chayamunka ñuka kayaptini tukuy wañudu runakuna uyariwanankunapa. 29Chaypina pampadu kashkankunamanta llukshimunkasapa willanaynipa maymanmi rinkasapa nishpa. Tukuy allita rurashpa kawsak runakunata yaykuchishasapa sielupi Tata Dioswan mana tukuyniyukta kawsanankunapa. Tukuy mana allita rurashpa kawsak runakunata mana tukuyniyuk ninaman kachashasapa. 30Jesuska yachachikuyllapi katirkan: —Kikinillamanta mana nimata atipanichu rurayta. Tatayni Dios munashkantashina willani pimi allita rurashka pimi mana allitachu rurashka nishpa. Ñuka mana kikinipa munanaynitachu rurani. Chayrayku kuskanpi willani pimi allita rurashka pimi mana allitachu rurashka nishpa. 31Ñuka rimani Tata Diospa wambran kanaynita. Ñuka sapallayni chayta rimaptinika kankuna rimankichiman llullakunaynita. 32Mana ñukallachu chashna rimani. Tata Diospish rimashka ñuka wambran kanaynita. Chashna Tata Dios rimashpa mana llullakunchu. 33Kankunaka runakunata kachashkankichi Juanman ñukapa tapukuk. Payka allita willashushkankichi ariya ñuka Tata Diosmanta shamudu runa kanaynita. Chayta willashushpaykichi kuskanpi willashushkankichi. 34Chashna Juan ñukapa allita willashuptikichipish mana payllachu chayta willashushkankichi. Tatayni Diospish willashushkankichi paypa wambran kanaynita. Chayta willaykichi uchaykichimanta Tata Dios perdonashunaykichipa. 35Juanka Tata Diospa rimananta yachachishushpaykichi suk alkusashina lusichishurkankichi. Chashna yachachishuptikichi suk tiempullapa payta uyarishpa kushikushpa kawsarkankichi. 36Juanka willashurkankichi Tata Diosmanta shamudu runa kanaynita. Ñuka almirana milagrukunata rurashpayni Juanmanta ashwan allita yachachiykichi Tata Diosmanta shamushkaynita. Chay milagrukunata ruraptini atipankichi yachayta Tata Dios kachamuwashkanta. 37Kachamuwak Tatayni Diospish willashurkankichi ñuka wambran kanaynita. Chashna willashuptikichipish kankunaka mana payta uyarinayashkankichichu nima kasunayashkankichichu. 38Tata Dios kachamuwashkanta mana kreyishpaykichi paypa rimanantapish mana shunkullikunkichichu. 39Tata Diospa killkadunta kuti kuti leyishpa yachakunkichi. Sukaman yuyankichi chashna sukaman leyishpa Tata Dioswan mana tukuyniyukta kawsanaykichita. Chay leyishkaykichi Tata Diospa killkadunka riman ñuka Tata Diosmanta shamudu runa kanaynita. 40Chayta leyishpaykichipish mana ñukata kreyiwanayankichichu Tata Dioswan mana tukuyniyukta kawsanaykichipa. 41Kankuna munawaptikichi mana munawaptikichipish mana nimananchu. 42Ñuka kankunata allita riksishpayni yachani Tata Diosta mana kuyanaykichita. 43Tata Dios kachamuwaptin shamushka kaptinipish mana nima kasuwanayankichichu. Chaykamanka suk runa kikinpa yuyayninmanta yachachikuk shamuptinka paytaka kunanlla uyarinkichiman. 44Mana Tata Diosta kuyashpaykichi kankunapura sukwan sukwan sukaman alabanakunkichi. Mana sapallan Tata Dios alabashunaykichitachu munankichi. Chayrayku mana atipankichichu ñukata kreyiwayta. 45Ama yuyaychichu ñuka Tatayni Diospi kankunata chatanaynita. Suk chatashuknikichi runami tiyan. Payka Moisesmi. Paypa killkadunta leyishpaykichi yuyankichi allita Tata Dioswan kawsanaykichita. 46Chashna yuyashpaykichipish manami paypa killkadunta kreyinkichichu. Moiseska killkarkan ñuka shamunaynita. Chayrayku paypa killkashkanta kreyishpaykichika ñukatapish kreyiwankichiman. 47Mana Moisespa killkashkanta kreyishpaykichika mana ñuka willashkaynitapish kreyinkichichu. Chashna Jesuska chay chiknik runakunata willarkansapa.


text: 1Chantá uj runa Ananías sutiyoj, warmin Safirawan uj jallp'ankuta vendellarqankutaj. 2Ananiastaj, warmimpa yachasqan wakin qolqeta pakaykuspa, wakillanta apostolesman aparqa. 3Chantá Pedro payta nerqa: Ananías, imaraykutaj Satanasta sonqoykipi kasunki Espíritu Santoman llullakunaykipaj, vendesqayki qolqemanta wakinta pakaykunaykipaj? 4Manaraj vendeshajtiyki, jallp'aqa qampata karqa. Vendejtiykipis, qampallatataj chay qolqe karqa. Imaraykutaj sonqoykipi yuyarqanki kayta ruwayta? Qanqa mana runasmanchu llullakunki, astawanqa Diosman, nispa. 5Ananiasqa Pedroj nisqanta uyariytawan, wañusqa wijch'ukorqa. Chayta yachajkunataj maytapuni manchachikorqanku. 6Wayna runastaj qayllaykuytawan, Ananiaspa ayanta mayt'uykuspa, jawaman orqhorqanku p'ampamunankupaj. 7Kinsa hora jinaman, Ananiaspa warmin yaykumorqa, mana yachaspa imachus ruwakusqanta. 8Pedrotaj Safirata taporqa: Niway, kay chhika qolqepichu jallp'ata venderqankichej? nispa. Paytaj kuticherqa: Arí, chay chhikapi vendekorqa, nispa. 9Chantá Pedroqa Safirata nerqa: Imaraykutaj qosaykiwan yachachinakorqankichej Señorpa Espiritunman llullakunaykichejpajri? Kunitan kay punkuman chayamushanku qosaykita p'ampamojkuna, kikillantataj qantapis apasonqanku, nispa. 10Chay kikimpi Safiraqa Pedroj ñawpaqempi wañusqa wijch'ukorqa. Waynastaj yaykumuspa, wañusqataña tariparqanku. Ajinamanta paytapis apaspa, qosampa qayllanman p'ampaykorqanku. 11Chantá tukuy Iglesiaqa, tukuy chay imasta uyarejkunawan maytapuni manchachikorqanku. 12Apostolesnejta runas ukhupi ashkha señales, milagros ima ruwakorqa. Tukuy creejkunataj uj sonqolla tantakoj kanku Salomonpa Corredornin nisqapi. 13Waj runasmantaqa mana pipis creejkunawan tantakuyta munajchu kanku; chaywampis runasqa creejkunata allin ñawiwan qhawaj kanku. 14Señorpi creejkunamantaj astawan yapakusharqanku qharis, ajinallataj warmispis. 15Chayrayku runasqa onqosqasninkutapis orqhorqanku callesman, chaypitaj suyachej kanku phulluspi sirisqata, puñunaspi ima, Pedro chaynejta jamushajtin, llanthullampis chayaykunampaj mayqellanmampis. 16Jerusalenmantaj jamorqanku chay qayllapi juch'uy llajtasmanta, onqosqasninkuta apamuspa, millay supaykunaj ñak'arichisqan runastawan. Tukuyninkutaj sanoyasqa karqanku. 17Chantá kuraj kaj sacerdote, paywan kaj saduceosmanta kajkuna ima apostoleswan chhoqonakuspa, maytapuni phiñakorqanku. 18Apostolesta jap'iytawan, carcelman wisq'aykucherqanku. 19Chay tutataj Señorpa ujnin kaj angelnin cárcel punkuta kicharpayarqa, apostolesta jawaman orqhospataj, paykunata nerqa: 20Riychej Temploman, chaypitaj runasman willaychej tukuy kay kawsachej willaymanta, nispa. 21Chayta uyariytawan, apostolesqa q'ayantin sut'iyayta Temploman yaykuspa, yachachiyta qallarerqanku. Chaykama kuraj kaj sacerdoteqa, paywan kajkuna ima wajyacherqanku jatun juntapi israelitasmanta kajkunata, tukuy kurajkunatawan tantakunankupaj. Chantá carcelman soldadosta kacharqanku apostolesta pusarimunankupaj. 22Chay soldadosrí carcelman chayaspa, mana tarerqankuchu apostolesta, kutirimuspataj maychus kasqanta willarqanku. 23Nerqankutaj: Carcelman chayaspa, punkusta sumaj wisq'asqata taripayku, qhawajkunapis punkuspa ñawpaqempi kasharqanku; punkuta kicharispatajrí, mana pitapis chay ukhupi tarerqaykuchu, nispa. 24Chayta uyarispa, Templota qhawajkunaj kamachejnin, kuraj sacerdotes ima mana yachayta atisharqankuchu imapichus chay imas tukukunanta. 25Jinallapi uj runa jamuspa, paykunaman willarqa: Kunan chay carcelman wisq'achisqaykichej runasqa Templopi runasman yachachishanku, nispa. 26Chay kamachejqa soldadosninwan rispa, apostolesta alliyllawan pusarimorqanku, imaraykuchus runasta manchachikorqanku rumiswan ch'anqaykunankumanta. 27Chantá apostolesta jatun juntaman pusaykamojtinku, kuraj kaj sacerdoteqa paykunata tapuyta qallarerqa: 28Manachu qankunata sinch'ita kamacherqayku amapuni chay Jesuspa sutimpi yachachinaykichejta? Kunantaj yachachiyniykichejwan tukuy Jerusalén llajtamanña junt'aykuchinkichej. Qankunaqa astawanraj juchachawayku chay runaj wañuyninmanta. 29Pedrowan, apostoleswan ima kuticherqanku: Diostapuni astawanqa kasunayku tiyan, runasta kasunaykumantaqa. 30Ñawpa tatasninchejpa Diosnenqa Jesusta wañusqamanta kawsarichimorqa, mayqentachus qankunaqa cruzpi chakataspa wañucherqankichej, chayta. 31Diostaj atiyninwan Jesusta aswan jatunman churarqa Kamachej kanampaj, Salvaj kanampajtaj. Diosqa munarqa israelita runas Payman kutirikunankuta, juchasninku pampachasqa kanampaj. 32Noqaykutaj testigos kayku chaymanta, ajinallatataj Espíritu Santopis, pitachus Diosqa qon Payta kasojkunaman, chay. 33Chayta uyariytawan, chay kurajkunaqa mayta phiñarikuspa, apostolesta wañuchiyta munarqanku. 34Jinapi chay juntapi leymanta yachachej uj fariseo, Gamaliel sutiyoj, tukuy runaspa allimpaj qhawasqan, nerqa askamalla apostolesta jawaman orqhonankuta. 35Chantá juntapi kajkunata nerqa: Israelitas, sumajta unanchaychej imatachus kay runaswan ruwanaykichejmanta. 36Yuyarikuychej imaynatachus kay ñawpaj p'unchaykunapi, Teudas nisqa runa rikhurimusqanta. Payqa yuyakorqa may atiyniyoj kasqanta. Chayraykutaj payta kasuspa, tawa pachaj jina runas qhaterqanku. Teudasta wajkuna wañuchejtinkurí, tukuy payta qhatejkuna ch'eqerarqanku, ruwasqantaj manakajman tukuporqa. 37Chay qhepaman, Galileamanta Judasñataj rikhurimorqa, runa yupay kashajtin. Paytapis ashkha runas qhatillarqankutaj, payta wañuchisqankutawantajrí qhatejkunampis kikillantataj ch'eqerarqanku. 38Kunanqa kayta niykichej: Ama ni imanaspalla, kay runasta kacharipuychej. Kay yachachisqanku, ruwasqasninku ima runaspallata kashan chayqa, manakajman tukuponqa. 39Diosmanta kashan chayrí, mana atiwajchejchu paykunata atipayta. Pajtataj Diospa contrampi sayashaj rikhuriwajchej. 40Chantá tukuyninku Gamalielta kasorqanku. Apostolesta wajyaspa, jasut'icherqanku, kamacherqankutaj Jesuspa sutimpi ama parlanankuta. Chaymantataj paykunata kachariporqanku. 41Apostolesrí chay juntamanta llojsispa, mayta kusikorqanku Jesuspa sutinrayku jasut'isqa kasqankumanta. 42Sapa p'unchaytaj mana sayk'uspa Templopi, jinallataj wasimanta wasi purej kanku, Cristo Jesusmanta yachachispa.


text: 1Señor Diosmi Moisesta nirqan: 2–Israel runakunata kamachiy, Canaán suyuman haykuqtiykichisqa qankunaq hallp'aykichispunin chay suyuqa kapunqa. Kaykunataqmi qorpankuna kanqa: 3Uray lado qorpanmi kanqa Edom suyu qaylla Zin ch'inneq. Chay qorpaqa qallarinqa Kachi Qochaq ura cantonmanta, 4hinaspa Nina Q'ara nisqa Q'asanta wichanqa, chaymanta Zin ch'inneqninta Cades-barneakama aysakunqa. Chaymantataq aysakunqa Hasar-adarninta Asmonkama. 5Asmonmantataq kutirinqa Egipto qorpa mayukama, chaymantataq lamar-qocha patakama aysakunqa. 6Inti haykuy lado qorpanqa lamar-qocha patantakaman aysakunqa. 7Wichay lado qorpanmi lamar-qocha patamanta Hor orqokama cheqanta aysakunqa, 8Hor orqomantataq Hamat Q'asakama, chaymantataq Zedadkama, 9Zedadmantataq Zifronkama, Zifronmantataq Hazar-enankama. 10Inti lloqsimuy lado qorpantaq Hazar-enanmanta Sefankama cheqanta aysakunqa, 11Sefanmantataq Ainpa inti lloqsimuy ladon Harbelkama, chaymantataq Cineret qocha inti lloqsimuy lado qhatanta aysakunqa, 12hinaspa Jordán mayunta uraykapunqa Kachi Qochakama. Chay hinan kanqa suyuykichispa qorpankuna, nispa. 13Moisesmi Israel runakunata kamachirqan: –Chay suyutan qankuna sorteopi t'aqanakunkichis, Señor Diosmi kamachikurqan chay suyuta isqon ayllu kuskanniyoqman rakinapaq. 14Rubén ayllu, Gad ayllu, Manasés kuskan ayllupiwanqa ñan chaskirqankuña tupaqninku hallp'ata ayllunkuman hina. 15Iskay ayllu kuskanninqa Jericó qhaway Jordán mayu inti lloqsimuy ladopin ayllunkuman hina chaskirqanku tupaqninkuta, nispa. 16Señor Diosmi Moisesta nirqan: 17–Hallp'ata t'aqaspa ayllukunaman rakiqmi kanqa sacerdote Eleazarwan Nunpa churin Josuewan. 18Churallaychistaq sapanka ayllumanta huk umallita paykunata yanapananpaq. 19Chay umallikunan kaykuna: Judá ayllumanta Jefoneq churin Caleb, 20Simeón ayllumanta Amiudpa churin Semuel, 21Benjamín ayllumanta Quislonpa churin Elidad, 22Dan ayllumanta Jogliq churin umalli Buqui, 23Josepa churin Manasés ayllumanta Efodpa churin umalli Haniel, 24Josepa churin Efraín ayllumanta Siftanpa churin umalli Kemuel, 25Zabulón ayllumanta Parnacpa churin umalli Elizafán, 26Isacar ayllumanta Azanpa churin umalli Paltiel, 27Aser ayllumanta Selomiq churin umalli Ahiud, 28Neftalí ayllumantataq Amiudpa churin umalli Pedael, nispa. 29Chay qharikunatan Señor Diosqa kamachirqan Canaán suyuta t'aqaspa Israel runakunaman rakinankupaq.